**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**10 ДУГААР САРЫН 15-НЫ ӨДӨР /БААСАН ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***1№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:***  | 1-5 |
| ***2*** | ***Хуралдааны дэлгэрэнгүй тэмдэглэл:*** | 6-36 |
|  | 1.Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Засгийн газар 2019.06.07-ны өдөр өргөн мэдүүлсэн, эцсийн хэлэлцүүлэг/ | 6-16 |
|  | 2.Монгол Улсын Ерөнхий сайдын мэдээлэл /Намрын ургац хураалт болон хөдөө аж ахуйн салбарын өвөлжилтийн бэлтгэл хангах ажлын талаар/ | 16-29 |
| 3.Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөл /Улсын Их Хурлын гишүүн С.Чинзориг нарын 4 гишүүн 2021.05.14-ний өдөр өргөн мэдүүлсэн, анхны хэлэлцүүлэг/ | 29-36 |

***Монгол Улсын Их Хурлын 2021 оны намрын ээлжит чуулганы***

***10 дугаар сарын 15-ны өдөр /Баасан гараг/-ийн***

***нэгдсэн хуралдааны товч тэмдэглэл***

 Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 74 гишүүнээс 38 гишүүн хүрэлцэн ирж, 51.4 хувийн ирцтэйгээр хуралдаан 10 цаг 03 минутад Төрийн ордны “Их хуралдай” танхимд эхлэв.*

*Чөлөөтэй: Ц.Анандбазар, Ж.Батсуурь, Д.Бат-Эрдэнэ, Х.Булгантуяа, Г.Дамдинням, С.Одонтуяа, Л.Оюун-Эрдэнэ, Д.Өнөрболор, Д.Сарангэрэл, Н.Учрал, Д.Цогтбаатар;*

*Эмнэлгийн чөлөөтэй: Н.Ганибал;*

*Хоцорсон: П.Анужин-30 минут, С.Батболд-2 цаг 49 минут, Д.Батлут-1 цаг 08 минут, Д.Ганбат-1 цаг, Т.Доржханд-40 минут, Ж.Мөнхбат-2 цаг 49 минут, Н.Наранбаатар-40 минут, Х.Нямбаатар-2 цаг 49 минут, М.Оюунчимэг-59 минут, Ц.Сандаг-Очир-1 цаг 08 минут, Ц.Сэргэлэн-1 цаг 15 минут, Г.Тэмүүлэн- 2 цаг, О.Цогтгэрэл-2 цаг 49 минут, Б.Энх-Амгалан-55 минут.*

**Нэг.*Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */Засгийн газар 2019.06.07-ны өдөр өргөн мэдүүлсэн,* ***эцсийн хэлэлцүүлэг****/*

Хэлэлцэж буй асуудалтай холбогдуулан Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун, мөн яамны Хуулийн хэлтсийн дарга Э.Цолмонжаргал, Дархан-Уул аймгийн Ургамал, газар тариалангийн хүрээлэнгийн захирал Н.Баярсүх, Нэгдсэн Үндэсний Байгууллагын Хүнс, хөдөө аж ахуйн байгууллагын “Монгол ногоо” төслийн Эрх зүйн орчин бүрэлдэхүүн хэсгийн зохицуулагч Б.Алтанцэцэг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Бат.Баярмаа, Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, Инновац, цахим бодлогын байнгын хороо хариуцсан референт Б.Золбоо нар байлцав.

Төслийг эцсийн хэлэлцүүлэгт бэлтгэсэн тухай Байгаль орчин, хүнс, хөдөө аж ахуйн байнгын хорооноос гаргасан танилцуулгыг Улсын Их Хурлын гишүүн Ж.Бат-Эрдэнэ танилцуулав.

Байнгын хорооны танилцуулгатай холбогдуулан Улсын Их Хурлын гишүүн Ц.Туваан, Ц.Даваасүрэн, Б.Бат-Эрдэнэ, Т.Аубакир, С.Ганбаатар нарын тавьсан асуултад Байгаль орчин, хүнс, хөдөө аж ахуйн байнгын хорооны дарга Х.Болорчулуун, Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун, мөн яамны Хуулийн хэлтсийн дарга Э.Цолмонжаргал нар хариулж, тайлбар хийв.

Улсын Их Хурлын дарга Г.Занданшатар Байгаль орчин, хүнс, хөдөө аж ахуйн байнгын хорооны дэмжсэн, Төслийн 9 дүгээр зүйлийн 9.1 дэх хэсгийн “, баталгаажсан” гэснийг хасах гэсэн **саналыг** хуульд нийцүүлэх, гүйцээн боловсруулах чиглэл өгөв.

 **Дээрх саналтай холбогдуулан Улсын Их Хурлын гишүүн Ж.Батжаргалын тавьсан асуултад** Байгаль орчин, хүнс, хөдөө аж ахуйн байнгын хорооны дарга Х.Болорчулуун хариулж, тайлбар хийв.

Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг эцэслэн батлуулах бэлтгэл хангуулахаар Байгаль орчин, хүнс, хөдөө аж ахуйн байнгын хороонд шилжүүлэв.

 Уг асуудлыг 10 цаг 48 минутад хэлэлцэж дуусав.

*Үдээс өмнөх нээлттэй хуралдаан 48 минут үргэлжилж, 74 гишүүнээс 40 гишүүн хүрэлцэн ирж, 54.1 хувийн ирцтэйгээр 10 цаг 50 минутад хуралдааныг хаалттай горимд шилжүүлэв.*

Хаалттай хуралдаанаар  “Монгол Улсын эрдэнэсийн сангийн үндсэн сангийн орлого, үндсэн болон гүйлгээний сангийн зарлагын 2021 оны төсвийн тухай” Улсын Их Хурлын тогтоолын төсөл болон “Төрөөс төмөр замын тээврийн талаар баримтлах бодлого”-д өөрчлөлт оруулах тухай Улсын Их Хурлын тогтоолын төслүүдийг хэлэлцэв.

*Хаалттай хуралдаан 2 цаг 05 минут үргэлжлэв.*

*Үдээс хойших хуралдаан 14 цаг 00 минутад эхлэв.*

***Хоёр.Монгол Улсын Ерөнхий сайдын мэдээлэл*** */Намрын ургац хураалт болон хөдөө аж ахуйн салбарын өвөлжилтийн бэлтгэл хангах ажлын талаар/*

Ерөнхий сайдын мэдээлэлтэй холбогдуулан Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун, мөн яамны Мал аж ахуйн бодлогын хэрэгжилтийг зохицуулах газрын дарга Д.Батмөнх, Мал эмнэлгийн ерөнхий газрын дарга Б.Ганзориг нар оролцов.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, Хяналт шалгалт, үнэлгээний газрын даргын албан үүргийг түр орлон гүйцэтгэгч С.Янжинхорлоо, мөн газрын ахлах зөвлөх Ч.Онончимэг, Хяналт шалгалтын хэлтсийн референт Ж.Монголжингоо нар байлцав.

Монгол Улсын Их Хурлын чуулганы хуралдааны дэгийн тухай хуулийн 109 дүгээр зүйлийн 109.10-т заасны дагуу Хүнс, хөдөө аж ахуй, хөнгөн үйлдвэрийн сайд З.Мэндсайхан Намрын ургац хураалт болон хөдөө аж ахуйн салбарын өвөлжилтийн бэлтгэл хангах ажлын талаар мэдээлэл хийв.

Мэдээлэлтэй холбогдуулан Улсын Их Хурлын гишүүн Ц.Туваан, О.Цогтгэрэл, Б.Пүрэвдорж, Ш.Адьшаа нарын тавьсан асуултад Хүнс, хөдөө аж ахуй, хөнгөн үйлдвэрийн сайд З.Мэндсайхан хариулж, тайлбар хийв.

 Чуулганы нэгдсэн хуралдаанд Хүнс, хөдөө аж ахуй, хөнгөн үйлдвэрийн сайд З.Мэндсайхан Намрын ургац хураалт болон хөдөө аж ахуйн салбарын өвөлжилтийн бэлтгэл хангах ажлын талаар мэдээлэл хийлээ.

 *Уг асуудлыг 14 цаг 45 минутад хэлэлцэж дуусав.*

***Гурав.Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөл*** */Улсын Их Хурлын гишүүн С.Чинзориг нарын 4 гишүүн 2021.05.14-ний өдөр өргөн мэдүүлсэн,****анхны хэлэлцүүлэг****/*

Хэлэлцэж буй асуудалтай холбогдуулан Онцгой байдлын ерөнхий газрын дарга Г.Ариунбуян, мөн газрын Бодлого зохицуулалт, хамтын ажиллагааны газрын дарга Л.Өлзийбаяр нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Ж.Чимгээ, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа нар байлцав.

 **Төслийг анхны хэлэлцүүлэгт бэлтгэсэн талаар** Аюулгүй байдал, гадаад бодлогын байнгын **хорооноос гаргасан санал, дүгнэлтийг Улсын Их Хурлын гишүүн Ш.Адьшаа танилцуулав.**

 **Байнгын хорооны санал, дүгнэлттэй холбогдуулан Улсын Их Хурлын гишүүн Ё.Баатарбилэг, Ц.Сэргэлэн, Б.Пүрэвдорж, Б.Бат-Эрдэнэ нарын тавьсан асуултад** Онцгой байдлын ерөнхий газрын дарга Г.Ариунбуян хариулж, тайлбар хийв**.**

*Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийн талаар Аюулгүй байдал, гадаад бодлогын байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

**Аюулгүй байдал, гадаад бодлогын байнгын хорооны дэмжсэн санал:**

**Г.Занданшатар: 1.**Улсын Их Хурлын гишүүн Ц.Сэргэлэнгийн гаргасан, Төслийн 1 дүгээр зүйлийн “агуулга бүхий” гэснийг “агуулгатай” гэж өөрчилж, “50 дугаар зүйлийн 50.11 дэх хэсэг” гэснийг хасах гэсэн **саналыг дэмжье гэсэн санал хураалт явуулъя.**

 **Зөвшөөрсөн: 25**

 **Татгалзсан: 17**

 **Бүгд: 42**

 **59.5 хувийн саналаар дэмжигдлээ.**

2.Улсын Их Хурлын гишүүн Ц.Сэргэлэнгийн гаргасан, Төслийн 1 дүгээр зүйлийн 50.11 дэх хэсгийн “тасралтгүй” гэсний дараа “тав болон түүнээс дээш жил” гэж, “алба хаагчид” гэсний дараа “таван жил тутамд” гэж тус тус нэмж, “урамшлыг 5 жил тутам” гэснийг “урамшууллыг” гэж өөрчлөх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 29**

 **Татгалзсан: 13**

 **Бүгд: 42**

 **69.0 хувийн саналаар дэмжигдлээ.**

 3.Улсын Их Хурлын гишүүн Ц.Сэргэлэнгийн гаргасан, Төслийн 2 дугаар зүйлийг доор дурдсанаар өөрчлөн найруулах:

“**2 дугаар зүйл.**Гамшгаас хамгаалах тухай хуулийн 50 дугаар зүйлийн 50.12 дахь хэсгийн “50.11-д” гэснийг “50.11, 50.12-т” гэж өөрчилж, “нэмэгдэл” гэсний дараа “мөнгөн урамшуулал,” гэж нэмсүгэй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 29**

 **Татгалзсан: 16**

 **Бүгд: 45**

 **64.4 хувийн саналаар дэмжигдлээ.**

4.Улсын Их Хурлын гишүүн Ц.Сэргэлэнгийн гаргасан, Төслийн 3 дугаар зүйлийг доор дурдсанаар өөрчлөн найруулах:

“**3 дугаар зүйл.**Гамшгаас хамгаалах тухай хуулийн 50 дугаар зүйлийн “50.11, 50.12, 50.13” дахь хэсгийн дугаарыг “50.12, 50.13, 50.14” гэж тус тус өөрчилсүгэй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 29**

 **Татгалзсан: 16**

 **Бүгд: 45**

 **64.4 хувийн саналаар дэмжигдлээ.**

5.Улсын Их Хурлын гишүүн Ц.Сэргэлэнгийн гаргасан, Төслийн 4 дүгээр зүйлийн “2022 оны” гэснийг “2023 оны” гэж өөрчлөх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 24**

 **Татгалзсан: 21**

 **Бүгд: 45**

**53.3 хувийн саналаар дэмжигдлээ.**

 Зарчмын зөрүүтэй саналын томьёоллоор санал хурааж дууслаа.

Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлэв.

*Чуулганы нэгдсэн хуралдаанаар 3 асуудал хэлэлцэв.*

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хууль, эрх зүйн газрын Хуралдаан зохион байгуулах хэлтсийн дарга Г.Агар-Эрдэнэ, мөн хэлтсийн шинжээч М.Номиндулам, С.Энхзаяа нар болон техник хангамжийн зохион байгуулалтыг Мэдээллийн технологийн хэлтсийн дарга Ж.Элбэгзаяа, шинжээч У.Энхжин нар хариуцан ажиллав.

*Нээлттэй хуралдаан 2 цаг 03 минут үргэлжилж, 74 гишүүнээс 50 гишүүн хүрэлцэн ирж, 67.6 хувийн ирцтэйгээр 15 цаг 15 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**10 ДУГААР САРЫН 15-НЫ ӨДӨР /БААСАН ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар:** Улсын Их Хурлын гишүүдийн энэ өдрийн амгаланг айлтгая. Нийт 74 гишүүнээс өвчтэй, чөлөөтэй 8 гишүүн байна. Гадаад,  дотоод орон нутагт томилолттой 5 гишүүн, чөлөөтэй 2, эмнэлгийн чөлөөтэй 2, нийт ирвэл зохих 65 гишүүнээс 38 гишүүн ирсэн байна. 51.4 хувьтай өнөөдрийн ирц бүрдсэн байна. Улсын Их Хурлын 2021 оны намрын чуулганы 10 дугаар сарын 15-ны өдрийн нэгдсэн хуралдаан нээснийг мэдэгдье. Чуулганы нэгдсэн хуралдаанаар хэлэлцэх асуудлыг танилцуулъя.

Нэгдүгээрт, Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Засгийн газар 2019 оны 6 сарын 7-ны өдөр мэдүүлсэн, эцсийн хэлэлцүүлгийг явуулна.

Хоёрдугаарт, Цөмийн зэвсэг сайд нь өвчтэй байгаа учраас хойшлуулна.

 Гуравдугаарт, Монгол Улсын Эрдэнэсийн сангийн үндсэн орлого, үндсэн болон гүйлгээний сангийн зарлагын 2021 оны төсвийн тухай Улсын Их Хурлын тогтоолын төсөл,

 Дөрөвт, Төрөөс төмөр замын тээврийн талаар баримтлах бодлогод өөрчлөлт оруулах тухай Улсын Их Хурлын тогтоолын төсөл /хэлэлцэх эсэх/. Энэ 2 бол  тусгай дэгээр хуралдана.

Тавд, Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөл /анхны хэлэлцүүлэг/-ийг явуулна.

 Зургаад, Төрөөс мөнгөний бодлогын талаар 2022 онд баримтлах үндсэн чиглэл батлах тухай Улсын Их Хурлын тогтоолын төсөл,

Долоод, Цөмийн зэвсгийг хориглох тухай гэрээг соёрхон батлах тухай хуулийн төсөл ийм асуудлуудыг хэлэлцэнэ.

Үдээс хойших хуралдаанаар Монгол Улсын Ерөнхий сайдын мэдээлэл /Намрын ургац хураалт болон хөдөө аж ахуйн салбарын өвөлжилтийн бэлтгэлийг хангах ажлын талаар/

 Хэлэлцэх асуудалдаа оръё. **Таримал ургамлын үр сортын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд эцсийн хэлэлцүүлгийг явуулна.**Төслийг эцсийн хэлэлцүүлэгт бэлтгэсэн талаарх Байгаль орчин, хүнс, хөдөө аж ахуйн байнгын хорооны танилцуулгыг Улсын Их Хурлын гишүүн Жадамбын Бат- Эрдэнэ танилцуулна.

**Ж.Бат-Эрдэнэ**: Улсын Их Хурлын дарга, эрхэм гишүүд ээ,

Монгол Улсын Засгийн газраас 2019 оны 6 дугаар сарын 7-ны өдрийн Улсын Их Хуралд өргөн мэдүүлсэн Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслийн анхны хэлэлцүүлгийг Улсын Их Хурал 2021 оны 7 дугаар сарын 6-ны өдрийн чуулганы нэгдсэн хуралдаанаар хэлэлцэж, эцсийн хэлэлцүүлэгт бэлтгүүлэхээр Байгаль орчин, хүнс, хөдөө аж ахуйн байнгын хороонд шилжүүлсэн билээ.

Байгаль орчин, хүнс, хөдөө аж ахуйн байнгын хороо 2021 оны 10 дугаар сарын 13-ны өдрийн хуралдаанаар Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслийн хэлэлцүүлгийг Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийг баримтлан явуулсан болно.

Байнгын хорооны хуралдаанаар хуулийн төслийн эцсийн хэлэлцүүлгийг явуулах үед Улсын Их Хурлын гишүүн Ж.Батжаргал, Ц.Туваан нар хуулийн төслийн эцсийн хэлэлцүүлэгт бэлтгэсэн тухай танилцуулгатай холбогдуулан асуулт асууж, хариулт авсан болно.

Таримал ургамлын үр, сортын тухай хуулийн шинэчилсэн найруулгын төслийн 9 дүгээр зүйлийн 9.1 дэх хэсгийг өөрчлөн найруулсан зарчмын зөрүүтэй саналыг Улсын Их Хурлын чуулганы нэгдсэн хуралдааны анхны хэлэлцүүлгээр дэмжсэн боловч уг саналтай холбогдуулан Байнгын хорооны хуралдаанд оролцсон гишүүд дахин санал хураалгах шаардлагатай гэж үзсэн тул ажлын хэсгийн гаргасан зарчмын зөрүүтэй саналыг Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-т заасны дагуу Байнгын хорооны хуралдаанд оролцсон гишүүдийн гуравны хоёроос дээш буюу 81,8  хувь нь дэмжсэн болно.

Улсын Их Хурлын чуулганы нэгдсэн хуралдааны анхны хэлэлцүүлгээр олонхын дэмжлэг авсан саналыг хуулийн төсөлд нэмж тусган, төслийн агуулга, зарчмыг алдагдуулахгүйгээр үг хэллэг, дэс дараалал, бүтцийн шинжтэй загварыг хийж, эцсийн хэлэлцүүлэгт бэлтгэсэн төсөл, Байнгын хорооны танилцуулга, зарчмын зөрүүтэй саналын томьёоллыг та бүхэнд тараасан болно.

 Улсын Их Хурлын эрхэм гишүүд ээ,

Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн Таримал ургамлын үр, сортын тухай хууль хүчингүй болсонд тооцох тухай, Таримал ургамлын тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай, Зөрчил шалган шийдвэрлэх тухай хуульд нэмэлт, өөрчлөлт оруулах тухай, Улсын тэмдэгтийн хураамжийн тухай хуульд нэмэлт, өөрчлөлт оруулах тухай, Таримал ургамлын үр, сортын тухай хуулийг дагаж мөрдөх журмын тухай хуулийн төслүүдийн эцсийн хэлэлцүүлэгт бэлдсэн тухай Байгаль орчин, хүнс, хөдөө аж ахуйн байнгын хорооны танилцуулга, зарчмын зөрүүтэй саналыг хэлэлцэн шийдвэрлэж, хуулийн төслийг эцэслэн баталж өгөхийг та бүхнээс хүсье.

 Анхаарал тавьсанд баярлалаа.

**Г.Занданшатар**: Байнгын хорооны танилцуулгатай холбогдуулан эцсийн хэлэлцүүлгээс асуух асуулттай гишүүн байна уу? 3 гишүүнээр тасаллаа. Бадмаанямбуугийн Бат-Эрдэнэ гишүүнээр тасаллаа. Эрхэм гишүүн Цэвэгдоржийн Туваан.

**Ц.Туваан:**Энэ хууль бол шинэчилсэн найруулга хийж байгаа нэлээн чухал хууль. Юу вэ? гэхээр Монголчууд үрээ идэхээр үнээгээ ид гэж ярьдаг юм. Тэр юу гэсэн үг вэ, гэхээр үр ямар чухал болох вэ гэдгийг хэлсэн үг. Тэгэхээр энэ дээр Таримал ургамлын үр, сортын тухай  хууль бол цогцоороо нэлээн том асуудлыг шийдэх хууль байгаа.

Тэгэхээр шууд зорилго нь Засгийн газраас анх оруулж ирсэн зорилго нь бол Монгол Улсын нутаг дэвсгэрт сайн чанарын нутагшсан сортын үрээр тариалалт явуулаад тэндээсээ арвин ургац авах гэсэн зорилготой ийм хууль байгаа. Тэгээд бас нэлээдгүй сайн өөрчлөлтүүд орсон байна.

Тэгэхдээ бас бүх асуудлыг цогцоор нь шийдэж чадсан уу гэвэл бас чадаагүй гэж харж байгаа. Тэгэхээр энэ дээр асуулт нь энэ үр үйлдвэрлэлийн талаар, ялангуяа тэр аж ахуйнуудыг дэмжих, тэнд урамшууллын ямар бодлого явуулж байгаа юм? Тэгээд дээрээс нь тэнд үйлдвэрлэсэн үрийг нөөцлөх сав, түүнийг худалдаж авах хөрөнгө мөнгө, санхүүгийн асуудал шийдэгдсэн үү? Энэ асуудал дээр тодорхой хэлж өгөөч. Дээрээс нь манай улсад дээр үеэсээ нэлээн олон төрлийн сортуудыг тариалж, үрийг үржүүлж бий болгож ирсэн. Монголын хөрсөнд тохирсон дунд болон эрт болцтой сортууд нэлээн байгаа. Тэгээд манай эрдэмтдийн бүтээсэн Дархан-144 гээд сайн сорт байна. Тэгэхээр энэ сортын үрийг энэ жил хэчнээн тонныг тариалж хэчнээн тонныг нөөцөлж авч чадсан бэ гэдэг ийм асуулт байгаа юм.

Хоёрдугаарт, өнгөрсөн жил Оросын Холбооны Улсаас бид нар нэлээн олон тооны элит үрийг оруулж ирж тариалалт хийсэн. Энэ үрээр дажгүй ургац авсан гэж бодож байгаа. Тэгэхээр эндээс ядахдаа тэр нэгдүгээр прордукцийн үрийг аж ахуйн нэгжүүдээс худалдаж авч нөөцөлж чадаж байна уу. Бид нар энэ элит үрээр тарьчхаад л түүнийгээ шууд таваарт улаан буудай аваад гурил болгоод тээрэмдээд хэрэглэчих нь хэр зөв зохистой вэ. Энэ талаар энэ хуульд яаж туссан талаар бас нэг тодруулж хэлж өгөхийг хүсье.

Дараагийн асуудал. Энэ ургацын баланс өндөр гарсан, хураалт ер нь яг хэдэн хувьтай байна? Над руу маш олон тариаланчид ярьж байна. Сүүлийн үед орсон, дамнасан цаснууд нэлээн дарчихлаа. Дээрээс нь энэ жил бороо ихтэй, цас ихтэй байгаагаас энэ цавуулгийн асуудал гарч ирээд байна. Үүнтэй холбоотойгоор мөн улаан буудайн борлуулалтын асуудал бол маш хүнд болчихсон. Тариаланчид 2 жилийн хөдөлмөр эрхэлдэг. Нэг жил уриншаа хийдэг, талбайгаа бэлддэг. Дараа жил нь түүн дээрээ тарьдаг. Тэгээд арай гэж нэг юм хураагаад авангуут борлуулалт байхгүй болчихсон. Энэ жил гурилын үйлдвэрүүд дээр бол улаан буудайн худалдан авалт бол муу байгаа. Тэд нарт бол нэлээн нөөц байх шиг байна. Тэгэхээр энэ борлуулалт дээр төр дэмжиж өгмөөр байна.

Монгол Улс Хүнсний тухай хуультай. Түүнд стратегийн хүнсэнд улаан буудай ордог, улаан буудайн үр ордог. Тэгэхээр энэ стратегийн хүнсэнд орсон энэ хүнсээрээ нөөц бүрдүүлэх ёстой. Аюулгүйн нөөц,  стратегийн нөөц бүрдүүлэх ёстой. Тэгэхээр энэ тал дээр анхаараад улаан буудайн худалдан авалт тал дээр Засгийн газар анхаараад,  энэ жил дэмжлэг үзүүлэх ийм шаардлага.../минут дуусав/

**Г.Занданшатар**: Байнгын хороо хариулна. Хаянгаагийн Болорчулуун Байнгын хороон дарга.  Эцсийн хэлэлцүүлэг. Энэ хэлэлцэх эсэх биш.

**Х.Болорчулуун**: Туваан гишүүний асуултад хариулъя. Ер нь Таримал ургамлын үр, сортын тухай хуулийн шинэчилсэн найруулгаар бол дотоодод үйлдвэрлэсэн үр импортолсон үр, бүх төрлийн таримал ургамлын үрийг үржүүлэх худалдах, шинэ сорт гаргах, энэ харилцаа, ажиллагааг дэмжихтэй холбогдсон харилцааг зохицуулсан.

Туваан гишүүн шинэ сорт гаргагчийн эрхийг яаж хамгаалсан бэ? энэ хуулиар гэж асууж байна. Энэ хуульд хамгийн гол оруулсан нэг ач холбогдол бол сорт үйлдвэрлэл гэдэг маш олон жилийн хүч хөдөлмөр байдаг. Хүний оюуны болон  бусад хөдөлмөр.

Тийм учраас шинэ сорт гаргагч, зохиогчийн эрхийг бол хуулиар патент өгч хамгаалж байгаагаараа бас онцлог. Энэ патент, хамгаалалтын эрхийн хүчинтэй хугацаа бол 20-25 жил байгаа гэдгээ хэлье.

Энэ жил гадаадаас импортоор элит үр аваад ургац сайн авлаа гэж байна. Энэ жил цаг агаарын байдал бас харьцангуй гайгүй. Түүнээс гадна харин Хүнс, хөдөө аж ахуйн яам бас зориг гаргаж нийт тарих үрийнхээ 30 хувийг элит үрээр анх удаа хангаж тариалсан. Тийм ч учраас энэ сайн ургац авахад нөлөөлсөн. Бас энэ сайн элит буюу нэгдүгээр продукцийн үрээ үрээр нь хадгалахгүй гурил болгоод тээрэмдчих вий гэж болгоомжилж байна. Аж ахуйн нэгжүүд бол элит үрээ зайлшгүй тэрнээс гарсан супер элит нэгдүгээр продукцийн үрээ  өөрсдөө хадгалаад явна л даа. Яг түүнээс биш улсад онцгойлон хадгалсан, нөөцөлсөн байдал бол байхгүй байгаа.

Энэ жилийн тариалалтын борлуулалт хэцүү байгаа гэж. Үнэхээр бид бол  ковидтой холбоотой улсын нөөц бүрдүүлье, бас болзошгүй байдлаас урьдчилан сэргийлээд 240 мянган тонн улаан буудайг импортоор авах,  хүнсний улаан буудайг авах эрхийг олгосноос гурилын үйлдвэрүүд бол энэ жил 235 мянган тонн улаан буудай импорт оруулсан. Энэ бол нийт хүнсний улаан буудайн хэрэгцээний ер нь 65-70 хувь болчхож байгаа юм. Тэгэхээр энэ байдал бол бас дотоодын гурилын үйлдвэрийн хангалтад нөлөөлөөд агуулах савыг дүүргээд өнөөдөр яг улаан буудайн дотоодын үйлдвэрлэгчдийн борлуулалтад шууд нөлөөлж байна. Авах нь бага байна, үнийг нь дарж авч байна.

**Г.Занданшатар**: Эцсийн хэлэлцүүлэг дээр Байнгын хороо оруулсан санал, өөрчлөлтийнхөө талаар танилцуулах ёстой. Тэгэхдээ ажлын хэсгийг танилцуулъя. Хүнс, хөдөө аж ахуй хөнгөн үйлдвэрийн сайд Загджавын Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого төлөвлөлтийн газрын дарга Цэдэнгомбын Болорчулуун, Хүнс, хөдөө аж ахуй, хөнгөн үйлдвэрийн яамны Хуулийн хэлтсийн дарга Энхбаатарын Цолмонжаргал, Дархан-Уул аймгийн Ургамал, газар тариалангийн хүрээлэнгийн захирал Ноовын Баярсүх, Нэгдсэн Үндэсний байгууллагын Хүнс, хөдөө аж ахуйн байгууллагын Монгол ногоо төслийн Эрх зүйн орчин бүрэлдэхүүн хэсгийн зохицуулагч Балганы Алтанцэцэг нар оролцож байна.

Энэ дашрамд дурдахад маргааш Дэлхийн хүнсчдийн өдөр болно. Арга хэмжээндээ манай Байгаль орчин, хүнс хөдөө аж ахуйн байнгын хорооны гишүүд идэвхтэй оролцох хэрэгтэй. Одоо эрхэм гишүүн Цэрэнпилийн Даваасүрэн асуулт асууна.

**Ц.Даваасүрэн**: За баярлалаа. Энэ хэлэлцүүлгийн явцад харж байхад таримал ургамлын үрийн асуудлыг хэлэлцэхдээ манайхан ихэвчлэн нөгөө үр тариатай холбож яриад байгаа юм. Ер нь бэлчээртэй холбож бас ярих ёстой байдаг юм байгаа юм.Жишээлбэл, та бүхэн энэ адууны мах яагаад  ааггүй болчхов гэдэг дээр бодох хэрэгтэй л дээ. Хуучин бол адууны мах чанасан айлын хүмүүсийн хувцаснаас нь адууны мах үнэртдэг байсан. Одоо бол тэгэхээ больчихсон. Яагаад вэ гэж. Нэг малчин  надад хэлж байна л даа. Ер нь бол энэ ургамал нь байхгүй болчихсон юм  гэж. Тэр адууг хүчлүүлж таргалуулдаг байсан ургамал нь байхгүй болчихсон гэж. Энэ үнэн байгаа юм. Манай Хөвсгөлийн Дархадын хотгор байдаг юм уу, аль эсвэл яг тэр зах хязгаарын ой, тайгатай газарт адууны мах ийм амттайгаа байгаа. Тэгэхээр би юу хэлэх гээд байна вэ гэвэл өнөөдөр манай хөдөө аж ахуйн салбар дээр, тэр тусмаа манай мал аж ахуй эрхэлж байгаа энэ оронд бол бэлчээрийн ургамлынхаа бүтцийг байнга судалдаг байх хэрэгтэй. Хэрвээ тэр сорт, ургамал устаж байгаа бол тэрийг тарьдаг байх ёстой байхгүй юу. Бид нар Бразилд 2013 онд хэсэг гишүүд очиж хөдөө аж ахуйн чиглэлээр, ялангуяа энэ органик мах бэлдэж байгаа бэлчээрийн мал аж ахуйтай танилцсан. Тэнд Африкаас, африкийн үхрүүд байдаг шүү дээ. Тэр үхрүүдийн иддэг өвсийг авчирч тэр ургамлын үрийг нь авчирч тарьсан байсан юм. Тэгээд илүү таргалсан,  илүү мал хүч авсан гэж  ярьж байсан л даа. Тэгэхээр бид нар хүйтэн бүсийн орнуудаас бас ийм юм хийж болох байгаа байхгүй юу. Адаглаад арай устаж байгаа тэр ой тайгад байгаа жишээлбэл, адуу гэдэг юм уу малыг хүч тарга өгөөд байгаа тэр ургамлын үрийг бид нар бас авч тэр устаад байгаа газрууд нь нөхөн сэргээх арга хэмжээг авах энэ тал дээр бид нар юм хийхгүй байна.

Энэ хөдөө аж ахуйн хүрээлэнгүүдээ бид нар чадавхжуулах шаардлагатай байна. Бид ер нь Монголд уул уурхай, хөдөө аж ахуйн чиглэлийн хүрээлэнгүүдээ л хүчтэй хөгжүүлэх хэрэгтэй. Бидний дэлхийд өрсөлдөх гол салбарууд энэ.

Тийм учраас хэлэлцүүлгийн явцад би ажиглаж байхад бол энэ талаар ерөөсөө хөндөгдөхгүй байна гэдэг ийм зүйл бол ажиглагдсан юм. Тэгээд цаашдаа манай хөдөө аж ахуйн салбарынхны анхаарах ёстой юм бол энэ  устаад байгаа ургамлуудыг, нөхөн сэргээх асуудал, бэлчээрийг хамгаалах асуудал дээр хөрөнгө мөнгө зарах хэрэгтэй. Бодлогоор тэрийг дэмжих хэрэгтэй байна. Тэгж байж энэ хөдөө аж ахуй чинь илүү үр ашгаа өгнө.

Бэлчээрийн мах дэлхийн зах зээл дээр бөөний үнээр малчнаас авч байгаа нь 8-10 доллар шүү дээ. 20 мянган төгрөг шүү дээ. Энэнд хүргэхийн тулд бид нар хөдөө аж ахуйн салбар бэлчээрийн асуудлаа анхаарч авахгүй бол болохгүй. Би бол янз бүрийн сайн чанарын үхэр гэхээсээ илүү үр шимтэй мал гэхээсээ илүү бэлчээрийн мал аж ахуйгаа бид нар хамгаалж чадах юм бол, эрүүлжүүлж чадах юм болбол манай 1 килограмм махны үнэ тэдний 5 килограмм махны үнэтэй тэнцэнэ гээд л бод л доо. Тэгэхээр бид нар тэгж таргалуулж тэжээх ямар ч шаардлага байхгүй байгаа байхгүй юу. Энийгээ сайн хамгаалж эрүүлжүүлэх асуудал бидэнд байгаад байна шүү дээ. Энэ ойлголтыг нэг өөрчлөх ёстой. Тэгээд бэлчээрийнхээ энэ асуудлыг бол шийдэх ёстой гэдгийг бол манай хөдөө аж ахуйн салбарынхан бас анхаарах хэрэгтэй.

Тийм учраас хэлэлцүүлгийн явцад бол дутуу ажиглагдсан юм болбол зөвхөн үр тариагаа яриад байна. Үр тариа зөв. 1921 онд Хөвсгөлийн Эрдэнэбулган суманд газар тариалан эрхэлсэн дайны үеийн хүмүүс Канадаас үр авчирч тарьж байсан. Гэтэл өнөөдөр бид нар тэрийг яриад 100 жилийн дараа яриад л сууж байгаа байхгүй юу.../минут дуусав/

**Г.Занданшатар**: Хариулт хангалтгүй гэж үзвэл. Одоо ерөөсөө тэр жишгээрээ мэтгэлцээний зарчмаар,  асуулт хариулт зүгээр байгаа юм. Тийм учраас хариулт хангалтгүй гэж үзвэл нэмэлт 1 минут гэж байгаа байхгүй юу. Тэгээд хариулаагүй байхад нь асуух боломжгүй. За ингээд Болорчулуун дарга та 2 зэрэгцэж сууж байгаа сайхан хариул. Хаянгаагийн Болорчулуун дарга.

**Х.Болорчулуун**: Даваасүрэн гишүүн бол ерөнхийдөө бас санал хэллээ л дээ. Бас бэлчээртэй уялдуулж. Яг энэ хуулиар бол одоо үр үйлдвэрлэл импортлолд, бүх төрлийн тарин ургамлын үрийн сортын, шинэ сортын талаар бас орж ирж байгаа хууль л даа. Тэгэхдээ бас сая хэлж байна. 100 жилийн өмнө Канадаас Монгол улс үр оруулаад тариалж байсан тэр бол үнэн. Өнөөдөр ч Монгол улс хөрш зэргэлдээ Оросын Холбооны Улсаас үр оруулаад тариалж байна. Дотооддоо үйлдвэрлэж байгаа үрийн хангамж үнэхээр хангалтгүй байна. Энэ газар тариалангийн хүрээлэнгүүдийн чадавх, чадамж, бас тэд нарын төсөв тийм сайн биш байна. Үүнтэй холбогдуулан үрийн хангалт бол Монгол улсад бол санасан хэмжээнд байж чадахгүй байгаа. Бид энэ дээр цаашдаа анхаарч ажиллах ёстой гэдгийг ойлгож байна.

**Г.Занданшатар**: Цэрэнпилийн Даваасүрэн гишүүн тодруулж асууна.

**Ц.Даваасүрэн**:  Үгүй ээ, миний хэлээд байгаа санал бол бэлчээрийг таримал ургамлаар хангах асуудал дээр анхаараач ээ. Одоогийн энэ устаад байгаа бэлчээрт байхгүй болоод байгаа ургамлуудын асуудлыг нөхөн сэргээх үрийн асуудлыг бид нар хөндөх цаг болж гээд байна шүү дээ. Болорчулуун гишүүн надтай хамт яг Бразил явж байсан. Тийм байсан шүү дээ, тийм ээ. Африкаас үрээ авчирч тэр үхрүүдэд зориулж тэр бэлчээрийг тарималжуулсан байсан. Африкаас шүү дээ. Манайх яах вэ, халуун орон биш учраас боломжгүй. Тэгэхдээ бид нар Канад гэдэг юм уу, хүйтэн бүс нутагт үнэхээр тийм сайн сорт байгаа бол тийм сайн ургамал байгаа бол мөн өөрийнхөө устаад байгаа, зах хязгаар нутагт байгаа тэр ургамлуудын үрийг бас тарималжуулах асуудлыг яриач гэдэг зүйлийг би яриад байгаа байхгүй юу. Зөвхөн үр тариа биш бэлчээрийнхээ үрд таримал ургамлын асуудлыг анхаарах цаг болжээ л гэдгийг яриад байгаа юм.

**Г.Занданшатар**: За санал хэллээ, Болорчулуун гишүүн хариулах уу? Эрхэм гишүүн Бадмаанямбуугийн Бат эрдэнэ.

**Б.Бат-Эрдэнэ**: За баярлалаа. Та бүхнийхээ амгаланг айлтгая. Би товчхон  хоёр асуулт байгаа юм. Энэ зун нэлээн хөдөөгүүр явж малчидтай, ялангуяа энэ эрчимжсэн бэлчээр хамгаалах чиглэлээр эрчимжүүлж байгаа, хүмүүстэй уулзсан л даа. Тэгээд санал хүсэлт тавиад байгаа юм.

Нэгдүгээрт, энэ үрийн чанар байдалд онцгой анхаарахгүй бол энэ дээр Байнгын хороо юу гэж үзэж байгаа юм. Тэгэхгүй бол дандаа хулхи үр оруулж ирээд  сайхан реклам хийж байгаад, бараа бүтээгдэхүүн зарж байгаа юм шиг, тэгээд рекламдаад өгчихдөг юм байна. Нөгөөдхийг нь аваачаад тариалалт хийх гэхээр зэрэг нөгөөдөх нь үр дүн гардаггүй. Хамаг хөрөнгө мөнгөөрөө шатчихдаг ийм юм байна.

Тийм учраас энэ дээр давхар баталгаажуулдаг юм уу, найдвартай лаборатори шинжилгээ, тэр үрийн баталгаажуулалтад нь онцгой анхаарахгүй бол тэжээлийн ургамал ч ялгаагүй, үр тариа ч ялгаа байхгүй ийм зүйл байгаад байна. Манай Хэнтий аймагт гэхэд нэлээн говь хээрийн бүс шүү дээ. Баянмөнх суманд гэхэд Улсын Аварга малчин Эрдэнэтөгс сумаасаа 8 километр эрчим хүч татчихсан 100 гагийн  усалгааны систем аваачаад 400, 500 зуун сая төгрөгөөр тавьчихсан. Тэгээд тэжээл ургамал тариалаад байж байдаг. Өөр бас бусад хүмүүс иймэрхүү маягтай эрчимжүүлэлтийн ажил хийж байна. Тэгэхээс өөр арга байхгүй байгаа л даа.

Монгол орны уур амьсгалын өөрчлөлт, тэгээд байгаль орчин өөрчлөгдөж байгаа энэ байдлаас болоод тэгээд бэлчээрийн даац хэтрээд, ургамлын төрөл зүйл алга болж устаад ийм хүнд нөхцөлд бол энэ жаахан эрчимжүүлье гэж байгаа хүмүүсээ дэмжихгүй бол болмооргүй юм шиг санагдаад байгаа юм. Энэ дээр ямар чиглэл, бодлого байна гэдэг ийм санааг би хэлэх гээд байгаа юм. Ер нь зүгээр яах вэ энэ газар тариалангийн бүс нутгууд бол өөр бодлоготой юм шиг байна лээ л дээ. Би тэгж ойлгосон, ерөөсөө үр тарианы энэ томоохон компаниудаа түшиглээд, тэгээд мал аж ахуйг хослуулж, эрчимжүүлсэн мал аж ахуйг газар тариалангийн компаниудаа үүрэгжүүлээд явах юм шиг байна гэж би ингэж ойлгосон. Төв, Сэлэнгэ энэ тэр ийм бодлоготой юм болов уу даа гэж би ганц нэг улстай санал солилцоод.

 Гэтэл бусад нутгууд чинь  20, 30 мянган хүн оршин сууж байгаа. Аймгийн төвд ч байдаг юм уу, нэг томоохон төв суурин газруудын сүү, мах хүнсний эрүүл, аюулгүй, хангалтын асуудлыг хариуцахад тодорхой хэмжээнд эрчимжсэн аж ахуйн асуудал тавигдаад л эхэлнэ шүү дээ. Тэгээд тэр хүмүүсийн тавьж байгаа нэг асуудал бол ерөөсөө энэ хөдөө аж ахуй, тэгээд газрын тухай хуулиудаар бага шиг талбай дээр тэжээл тарих тийм боломж нь хаачихсан юм байна. Танд тэр эрчимжсэн мал аж ахуйн чиглэлийн холбоо хүмүүс санал хүсэлтээ тавьсан гэсэн.

Одоо үнээний фермүүд жишээлэх юм бол бэлчээрийн зориулалтаар 10 орчим гаг хуваарилж өгөөд тэр дээрээ ямар нэгэн тэжээлийн тариалалт хийх тэр зөвшөөрлийг нь хуулиар хаачихсан учраас маш хүнд ийм нөхцөлтэй юм байна. Энийг цаашдаа яах юм.

 Энэ газар тариалангийн бүс нутгууд бол тэрийгээ миний түрүүний хэлдгээр үр тарианы аж ахуйнууддаа үүрүүлчих юм байна гэж би ойлгосон. Бусад газрууд чинь яах юм? Хэнтий, Дорнод, Дундговь бусад аймгууд яах юм бэ гэдэг асуудал байгаад байгаа юм.

Нөгөө нэг юм бол энэ газар тариалангийн ийм бүс нутгуудын хүмүүсийн тавьж байгаа асуудал бол бидэнд газар тариалангийн зориулалтаар өөр шинэ атар газар эзэмших ийм боломж байна, энийг нээх чиглэлээр ямар зорилго, бодлого байгаа юм бэ гэсэн ийм асуудлууд тавиад байгаа юм. Энэ дээр Байнгын хороо юу гэж үздэг юм? Засгийн газар, Хөдөө аж ахуйн яам ямар байр суурьтай байдаг юм.

 Шинэ атрын аян зарлана гэдэг бол шинэ атар газар эзэмших тухай асуудал. Мэдээж хуучин хаягдсан тэр газраа ашиглаж байгаа. Шинээр гарцаагүй энэ газар тариалангийн зориулалтаар.../минут дуусав/

**Г.Занданшатар**: Хаянгаагийн Болорчулуун. Байгаль орчин, хүнс, хөдөө аж ахуйн байнгын хорооны дарга хариулна.

**Х.Болорчулуун**: Бат-Эрдэнэ гишүүн баярлалаа. Ер нь үр импортоор авч байгаа үед бол үргэлжийн хэл ам урд нь гардаг байсан. Харин энэ жилийн хувьд бол бас нийт тарих үрийнхээ 30 хувийг элит үрээр хангаад тарих импорт оруулж ирсэн. Энэ үед бол бас тийм маргаан хэл ам бол харьцангуй бага байсан гэж хэлж болно. Яагаад гэвэл аж ахуйн нэгжүүд үр оруулахдаа Оросын Улсын стандартын магадлан хянан баталгаа хийлгэж байж давхар шинжлүүлж байж оруулж ирсэн. Бүр шуудайтайгаар оруулж ирсэн. Зүгээр таваарын буудай бол задгай байдаг бол энэ  жилийн үрийн хувьд шуудайтайгаа, шуудай нь яарликтай орж ирснээрээ бас баталгаатай юм. Тийм ч учраас үр ургац бол сайн авсан гэдгийг бас хэлэх байна. Ихэвчлэн манайд бас тарьж байсан Новасибирский, Алтайский сортыг оруулж ирснээрээ онцлог гэдгийг хэлье.

Хоёрдугаарт тэр тэжээлд мал аж ахуйн фермүүд хажуудаа ногоон тэжээл тарих гэхээр болохгүй байна гэж байна. Үнэн. Энд бол атар газар хагалах ч нь бол өөрөө хуулиараа бас хориотой. Засгийн газрын шийдвэрээр  хагалах ёстой байдаг. Ер нь бид нар цаашдаа газар тариалангийн хуульдаа бол энэ фермийн аж ахуйд хажууд мал аж ахуйн фермийн хажууд бол 5, 10 га.г атар хагалах зөвшөөрлийг бол хуульд оруулах ёстой юм байна лээ. Тэгэхгүй бол хуучин зөвхөн том талбайд тариалалтын зориулалтаар ялангуяа үр тарианы зориулалтаар тарихыг бол зөвшөөрч байсан фермийн хажууд бол зөвшөөрөхгүй байсан. Тэгээд энийг бас бид нар бас цаашдаа хуульдаа анхаарч оруулах зүйтэй гэсэн ийм бодолтой байдаг юм гэдгийг хэлье.Баярлалаа.

**Г.Занданшатар**: Бадмаанямбуугийн Бат-Эрдэнэ гишүүн тодруулж асууна.

**Б.Бат-Эрдэнэ:**Болорчулуун даргад баярлалаа. Тэгэхээр яг хамгийн сүүлийн таны өгсөн хариултыг л хүмүүс их хүсэн хүлээж байгаа л даа. Тэгэхээр би танаас тодруулж асуух юм энэ салбарын яам нь юу гэж үзэж байгаа юм, Байгаль орчны байнгын хороотой санал нэг байгаа юу гэдэг талаас нэг хариулт өгөөч?

**Г.Занданшатар:**За ажлын хэсэг Загджавын Мэндсайхан сайд цаг үеийн асуудал учраас хариулчих. 83 байна уу? 82 байна.

**З.Мэндсайхан**: Бат-Эрдэнэ гишүүний асуултад хариулъя. Эрчимжсэн мал аж ахуйн хувьд бол Дархан, Сэлэнгийн бүс нутгийг газар тариалангийн бүс нутаг гэж Засгийн газар тогтоосон байгаа. Тэгэхээр энэ хүрээндээ эрчимжсэн мал аж ахуйгаа зэрэгцүүлээд, хослуулаад хөгжүүлээд явъя гэсэн ийм төлөвлөгөө гаргаж байгаа. Яагаад гэхээр тэнд нийт ашиглаж байгаа талбай бол 800 мянган орчим га байгаа.  Цаана нь атаршчихсан 200 мянган га.г энэ эрчимжсэн мал аж ахуйг дэмжих чиглэлээрээ энэ дээрээ хослуулаад ашиглаад явах нь зүйтэй юм гэж үзэж байгаа юм. Харин малчдад өөрсдийн нөөц бололцоогоо бэлтгэх энэ тэжээлийн таримлыг бол саяын Байнгын хорооны даргын хэлдэг саналтай бол ижил ойлголттой байгаа. Цаашдаа бол хуульд өөрчлөлт оруулаад өвөлжөөнийх нь ойролцоо гэдэг юм уу аль боломжтой газар 10 га газар тэжээдэг ногоон тэжээлийн таримал тарих чиглэлээр ашиглуулах энэ чиглэлээр бол хуульд өөрчлөлт оруулна гэдэг дээр санал тавих.../минут дуусав/

**Г.Занданшатар:**Одоо эрхэм гишүүн Телуханы Аубакир.

**Т.Аубакир:**Та бүхэнд энэ өдрийн мэндийг хүргэе. Таримал ургамлын үр сортын тухай хууль орж ирж байгаа нь бас чухал асуудал. Жишээлбэл энэ жилийн хувьд импортоор 10 гаруй мянган тонн үр орж ирсний ачаар өнөөдөр манай жилийн хэрэгцээний улаан буудайгаа хангалттай түвшинд хурааж авч байгаа. Яамны нөхөд хавраас хойш үрээ импортолъё үрийн төлөө санаа зовсны ачаар бид нар бас 50 хувьдаа орж байгаа юм маань ургац хураалт нийтдээ 300 гаруй мянган тонн улаан буудай хурааж авч байгаа юм байна. Цаашдаа энэ маань нэмэгдээд үндсэндээ дотоодоо бүрэн хангах бололцоо бүрдэж байгаа юм гэж. Үрээ зарахаар үрээгээ зар гэдэг юм. Тийм учраас бид нар үрээ дотооддоо үржүүлэх тэр нөхцөл бололцоо энэ аж ахуйн нэгжүүдийг үрийн тариалалтыг эрхлэх боломж нөхцөлөөр хангаж өгч байгаа чухал хууль орж ирж байгаа юм. Тийм учраас хэдүүлээ бас энэ хуулийг дэмжээд гаргах нь зөв.

Цаашдаа Монгол Улс маань хүнсний аюулгүй байдал гэдэг юм уу тогтвортой дотоодоо улаан буудайгаар хангах гэдэг юм уу энэ тал дээр бол түлхэц үзүүлэх ийм хууль болж байна гэж үзэж байгаа. Тэгээд энэ дээр яах вэ? Яамныханд бас хэлэхэд энэ 10.1.2 дээр энэ хуульд өөрөөр заагаагүй бол сортын үндэсний бүртгэлд бүртгэгдсэн сортын үр байх гэж байгаа юм. Тэгэхээр энэ үндэсний бүртгэлээ яам маань бас энэ бусад улсуудтайгаа зэрэгцээд шинэчлээд явах, цаг алдалгүй шуурхай шинэчлээд явах нөхцөл бололцоог бас хармаар байгаа юм. Өмнө нь бол тохиолдлууд байсан. Оросын Холбооны Улсад жишээлэх юм болбол үрээ үргэлж шинэчлээд явдаг. Гэтэл манайх тэнд Орост шинэчлэгдээд ашиглаж байгаа үр маань манай бүртгэлд ороогүйгээс болоод импортын асуудлууд хөндөгдчихсөн. Тийм учраас манай Хөдөө аж ахуйн яамны Болорчулуун дарга аа, та яаманд удаж байгаа хүн. Тийм учраас энэ үндэснийхээ бүртгэлийг өөр импортолдог улсуудтайгаа зэрэгцээд шинэчлээд бүртгэлд нь нэмээд явах талаас нь тэр ажлыг шуурхай бас зохион байгуулж явах нь зохимжтой юм байна лээ шүү гэдгийг бас хэлье.

Тэгээд энд сууж байгаа гишүүдээ уриалахад энэ үр сортын тухай хууль бол бид нар ирээдүйд Монгол Улс маань дотооддоо үрээ үржүүлж бий болгоод, цаашдаа хүнсний хангамжийг тогтвортой байлгах тал дээр түлхэц үзүүлэх хууль шүү. Тийм учраас энэ хуулийг дэмжээд явцгаах нь зөв байх гэж уриалж байна. Баярлалаа санал хэлсэн шүү даргаа.

**Г.Занданшатар:**За эрхэм гишүүн Сайнхүүгийн Ганбаатар.

**С.Ганбаатар:**Энэ хууль бол хамгийн чухал хуулиудын нэг. Энэ геополитикийн хууль, Африкийн олон уул уурхайн томоохон орнуудыг дуулгавартай, чимээгүй, аятайхан, үгээр нь байлгахын тулд үр сортын бодлогоор геополитик барьж номхруулж байсан. Этиоп хамгийн гамшигтай жишээ. Энэ хууль 1999 онд батлагдсан, 2 удаа өөрчлөлт хийсэн боловч одоо бол зохицуулалтаа хийж чадахгүй байгаа, энийг дэмжиж байна. Тэгэхлээр энэ бол зүгээр үр тарианы тухай асуудал биш, таримал ургамлын үр сортын бодлогын асуудал гэж би ойлгож байгаа. За би 3 асуулт асууя.

Нэгдүгээр асуулт, хуулийн үзэл баримтлалд урьдчилсан тандалт судалгааны тайланд хуудас 3-т заасан байна лээ. Зарим жилүүдэд хүнсний ногооны зарим төрлийн үрийг улсын төсвийн санхүүжилтээр худалдан авч ногоочдод, тариалан эрхлэгчдэд өгдөг боловч 2016 оны санхүүжилт байхгүйгээс өгч чадаагүй гэсэн нэг ийм өгүүлбэр байж байна. Тэгэхээр энэ хүнсний ногоочид бол нэг айлын дагавар хүүхэд шиг байдаг юм. Үр тарианыхан бүгдээрээ ингээд асуудлыг шийдээд байгаа юм шиг. Тэгэхлээр энэ дээр 2017, 2018, 2019, 2020 онд яг энэ хүнсний ногоочдод үрийн асуудал дээр нь яаж дэмжсэн бэ? Ирэх жилүүдэд ер нь яах вэ? гэдэг талаар би тодруулж асууя. Дээрх асуудлыг хэрхэн шийдвэрлэсэн, одоо яах гэж байгаа вэ?

 Хоёрдугаар асуулт, урьдчилсан тандалт, судалгааны зөвлөмжийн тэр хуудас 18-д байна лээ. Патентын тухай, зохиогчийн эрхийн тухай хуульд нэмэлт өөрчлөлт оруулахыг дурдсан байгаа. Энэ зөвлөмж хэрэгжсэн үү? Хуулийн төсөл түүний дагалдах хуулийн төслүүдэд дээрх зөвлөмжийн тухай ямар ч юм олдсонгүй. Тэгэхлээр энэ зөвлөмжийн хэрэгжүүлэх тал дээр хэрэгжүүлээгүй ямар учир байгаа юм бэ? Миний асуулт тодорхой байх гэж бодож байна. Хуудас 18-ыг асууж байна.

Гуравдугаар асуулт, хуулийн төсөлд хийсэн зардлын тооцооны тайланг харахлаар хувь хувьсгал хоёрыг их ялгаатай дүгнэсэн байна. Жишээ нь, хууль батлагдсанаар бидний энэ ярьж байгаа хууль батлагдсанаар хуулийн этгээдэд бол үүсэх зардал 9,9 сая төгрөг гэж байна. Иргэнд бол 639,1 төгрөг гэж байгаа юм. Тэгэхлээр хуулийн этгээд ба иргэнд үүсэх зардлыг хөдөлмөрийн зардлаар нь тооцсон байна. Нэг хүний цалинг 671 мянган төгрөгөөр тооцсон байгаа. 671.200. Энэ яг бодит байдлын шаардлагад нийцэж байгаа юу? Хувийн байгууллага болохоор материаллаг болон бусад зардлыг ерөөсөө тооцоогүй, төрийн байгууллагад болохоор хүний нөөцийн зардлыг 2014 оны сүлжээгээр тооцсон гээд арай дээрдүүлчихсэн байгаа юм. Материаллаг зардал болон бусад зардлыг тооцсон байна.

Тэгэхлээр энэ хууль тогтоомжийн төсөл боловсруулах хууль заавар нь ерөөсөө ийм юм уу? Эсвэл энэ тайлан зохиогчдын бие даасан өөрсдийн хандлага ийм байна уу? Энэ гурван асуултад надад хариулж өгөөч.

**Г.Занданшатар:**Хаянгаагийн Болорчулуун гишүүн, Байнгын хороон дарга хариулна.

**Х.Болорчулуун:**Ганбаатар гишүүн бас таримал голын үр сортын хуулийн төсөл дээр нэлээн анхаарч нарийвчилж хуулийг асууж байна. Яг таны асуусан асуултууд бол яг Байнгын хорооны хэлэлцүүлгийн явцад хөндөгдөөгүй асуудлууд л даа. Тэгэхээр хууль санаачлагч оруулсан Засгийн газар энэ асуултад Хүнс, хөдөө аж ахуйн яам хариулъя.

**Г.Занданшатар:**Хэлэлцэх эсэх дээр, ядаж нэгдүгээр хэлэлцүүлэг дээр  яригдах асуудал л даа. Одоо эцсийн хэлэлцүүлэг дээр хэлэлцэх эсэх шиг нөгөө яг ийм хуулийг ярих бололцоогүй л дээ. За тэгэхдээ Мэндсайхан сайд товч хариулчих.  Чухал асуудал учраас.  82.

**З.Мэндсайхан:**Ганбаатар гишүүний асуултад хариулъя. Тэгэхээр хүнсний ногоо тариаланчдыг дэмжих чиглэлээр бол Засгийн газар тодорхой арга хэмжээнүүдийг авч ажиллаж байгаа. За энэ жилийн хувьд 2.9, өнгөрсөн жил бид нар 3 орчим тэрбум төгрөгийн хүнсний ногооны үрийн дэмжлэг үзүүлсэн. За энийгээ үзүүлэхдээ 3 орчим, 2,9 тэрбум төгрөгийн үрийг ногоочдод 80 хувийн хөнгөлөлттэйгөөр дэмжлэг болгож үзүүлсэн. Ер нь Засгийн газрын зорилт бол дотооддоо хүнсний ногоогоо бүрэн хангадаг болъё гэж байгаа. Энэ зорилтын хүрээнд энэ жил бас 3 орчим тэрбум төгрөгийн төсөв төсөвлөгдөөд явж байгаа. Цаашдаа ер нь хүнсний ногоочдыг үрийн бодлогоор дэмжихээс гадна манайд хүнсний ногоочид тэр гол асуудал бол механикжаагүй байгаа. Тэгэхээр энэ асуудлыг давхар авч явна гэсэн ийм бодолтой байгаа.

Хоёр дахь асуулт, ургамлын шинэ сортын эрхийг хамгаалах олон улсын конвенцод заасны дагуу тэр сортын бүтээгчийн эрхийг бол энэ хуулиараа зохицуулаад явж байгаа юм.

 Гурав дахь асуултыг манай хэлтсийн дарга хариулчих уу. Тэр тарифтай холбоотой асуудлыг.

**Г.Занданшатар:**85 уу? хэн хариулах вэ? За 83.

**Э.Цолмонжаргал:**Хууль тогтоомжийн төсөл боловсруулахад хийдэг судалгаануудын нэг нь хууль тогтоомж батлагдсанаар гарах зардлын тооцоо хийдэг.  Зардлын тооцоог хийхдээ хууль батлагдсанаар иргэнд, хувь хүнд үүсэх зардал ямар байх вэ, хуулийн этгээдэд үүсэх зардал, төрийн байгууллагад ямар зардал үүсэх вэ гэдгийг нь тооцдог байгаа. Тэгэхээр энэ судалгаа бол 2018 онд хувь хүн, хуулийн этгээд, төрийн байгууллагад үүсэх зардлыг тооцож хийсэн судалгаа байгаа юм.

**Г.Занданшатар:**Гишүүд асуулт асууж, хариулт авч дууслаа. Байнгын хорооноос гаргасан зарчмын зөрүүтэй саналын томьёоллоор санал хураалт явуулна. Зарчмын зөрүүтэй нэг санал байгаа. Санал хураалтад гишүүд бэлдэнэ үү.

 Таримал ургамлын үр, сортын тухай хуулийн шинэчилсэн найруулгын төслийн талаарх зарчмын зөрүүтэй саналын томьёолол эцсийн хэлэлцүүлэгт.

Нэгдүгээрт, төслийн 9 дүгээр зүйлийн 9.1 дэх хэсгийн “баталгаажсан” гэснийг хасах. Санал гаргасан Байгаль орчин, хүнс хөдөө аж ахуйн байнгын хороо.

Дэмжсэн, дэмжээгүй бол үг хэлж болно. За Жигжидийн Батжаргал гишүүн дэмжсэн, дэмжээгүй үг хэлж болно. За дараа нь санал хураалттай.

**Ж.Батжаргал:**Таримал ургамлын үр, сортын тухай хуулийн 9.1 дэх заалтаас баталгаажсан гэдгийг авахаар Байнгын хороон дээр яригдаад дэмжигдчихсэн юм. Тэр баталгаажсан гэдэг үг нь өөрөө энэ хуулийн тэр үр, сортын ангилал дээр байгаа нэр томьёо юм. Тийм учраас энэ баталгаажсан гэдэг үгийг яаж ер нь хуулийн боловсруулалтад авч ашигласан юм гэхээр баталгаажуулсан сортоосоо, үрээс гэсэн санаа явж байсныг хуулийнхаа нэр томьёотой давхардуулаад баталгаажсан гэдэг үгээр авагдчихсан байна гээд хасагдаад байгаа юм. Тэгэхээр стандарт хангасан, баталгаажуулсан үр сортоос тэр технологийн үрийн нөөцөө бүрдүүлэх асуудал байгаа юм. Тэгэхээр энүүнийг бол санал хураалгахгүйгээр, найруулгынх нь асуудлыг цэгцлүүлэхээр л шийдэл гаргачихмаар байх юм.

**Г.Занданшатар:**За дэмжихгүй санал хэллээ. Байнгын хороон дарга Болорчулуун гишүүн хаашаа явсан бэ. Баталгаажуулсан үр гэдгээ авчхаар тэгээд баталгаажуулаагүй үр болох гээд байна гээд байна шүү дээ. Болорчулуун дарга Хаянгаагийн Болорчулуун гишүүн. Төслийг нь аваад өг дөө. Агар-Эрдэнээ хөөе төслийг нь аваад ир гээд байна шүү дээ. Болорчулуун гишүүн.

**Х.Болорчулуун:**Батжаргал гишүүнтэй санал нэг байна. Яах вэ тэр баталгаажсан гэдэг үгний оронд баталгаажуулсан гэж оруулахад л тэгээд болоод явчихна. Тэгж засаад яачихвал болно л доо. Найруулгын чанартай л юм.

**Г.Занданшатар:**За энэ саналаар санал хураалт явуулахгүй. Гүйцээн боловсруулах чиглэл өгөөд эцэслэн батлахад найруулгаар оруулахаар баталгаажсан гэдгийг нь баталгаажуулсан болж найруулгаар засахаар.

**Х.Болорчулуун:** Хүчинтэй байх хугацааг 2021 оны 1 сарын 1-ээс гэж андуурч бичсэн байна. 2022 оны 1 сарын 1-ээс гэж засаж найруулгын чанартай засвар хийнэ.

  **Г.Занданшатар:** За энэ санал хураалтыг явуулахгүй. Гүйцээн боловсруулах чиглэл өгч байна. Баталгаажсан гэдэг буюу баталгаажуулсан гэж засах ёстой юм.

Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг эцэслэн батлах бэлтгэл хангуулахаар Байгаль орчин, хүнс, хөдөө аж ахуйн байнгын хороонд шилжүүллээ.

За дараагийн асуудалд оръё. Монгол улсын эрдэнэсийн сангийн үндсэн сангийн орлого болон орлого, үндсэн болон гүйлгээний сангийн зарлагын 2021 оны төсвийн тухай Улсын Их Хурлын тогтоолын төслийг хэлэлцэнэ. За монгол банкнаас 2020 оны 12 дугаар сарын 8-ны өдөр ирүүлсэн.

Монгол Улсын Их Хурлын тухай хуулийн 22.2-т хаалттай хэлэлцэхээр хуульд заасан болон төрийн нууцтай холбоотой асуудлыг хаалттай хуралдаанаар хэлэлцэнэ гэж заасан. Одоо хэлэлцэх гэж байгаа асуудал нь төрийн нууцтай холбоотой учраас нэгдсэн хуралдааныг хаалттай хэлэлцүүлгийн горимд шилжүүлье.

ЗАВСАРЛАГА.

**Г.Занданшатар:**Эрхэм гишүүд ээ, 2021 оны 10 дугаар сарын 15-ны өдрийн үдээс хойшхи нэгдсэн хуралдаан нээснийг мэдэгдье.

Үдээс хойшхи хуралдаанаар Монгол Улсын Ерөнхий сайдын мэдээллийг сонсоно./Намрын ургац хураалт болон Хөдөө аж ахуйн салбарын өвөлжилтийн бэлтгэл хангах ажлын талаар/

Намрын ургац хураалт болон Хөдөө аж ахуйн салбарын өвөлжилтийн бэлтгэл хангах ажлын талаар Хүнс, хөдөө аж ахуй, хөнгөн үйлдвэрийн сайд Загджавын Мэндсайхан мэдээлэл хийнэ. Загджавын Мэндсайхан сайдыг индэрт урьж байна.

**З.Мэндсайхан:**Улсын Их Хурлын дарга, Улсын Их Хурлын гишүүд ээ,

Та бүхний энэ өдрийн амгаланг эрж мэндчилье.

Дэлхий нийтээр өндөржүүлсэн бэлэн байдалд орж, онцгой дэглэм мөрдөн ажилласан хугацаанд байгаль, цаг агаарын хүндрэ учирсан хэдий ч малчин, тариаланч, хүнсний үйлдвэрлэл эрхлэгчдийн хүчин чармайлт, техник, технологийн шинэчлэл, төр засгаас авч хэрэгжүүлсэн бодлого, арга хэмжээ дэмжлэгийн үр дүнд хөдөө аж ахуйн салбарт чамлахааргүй амжилтууд гарч байна.

Намрын ургац хураалт болон хөдөө аж ахуйн салбарын өвөлжилтийн бэлтгэл хангах ажлын явцын мэдээллийг танилцуулъя.

**Нэг.2021 оны ургац хураалтын ажлын талаар:**

Ургацын урьдчилсан балансаар нийт 594 мянган тонн үр, тариа, үүнээс 559 мянган тонн улаан буудай, 198.8 мянган тонн төмс, 117.0 мянган тонн хүнсний ногоо, 64 мянган тонн тосны ургамал, 203 мянган тоннн малын тэжээл, ургамал тус тус хураан авах боломжтой гэсэн төлөв гарсан.

Байгалийн давагдашгүй хүчин зүйл болох үргэлжилсэн их бороо, үер, хүчтэй мөндөр, хүйтрэлт, зарим бүс нутагт тохиолдсон нарны хэт халалтын улмаас 12.2 мянган га талбайн ургац болц дутуугаас ногоон тэжээлд шилжиж, 5.3 мянган га талбай ганд өртөж, 1.3 мянга га тапбайн ургац мөндөрт цохигдсон бол төмс, хүнсний ногооны 961 га талбайн ургац үерт өртсөн.

Ургац хураалтын ажлыг технологийн хугацаанд үр дүнтэй, шуурхай зохион байгуулах зорилгоор Хүнс, хөдөө аж ахуй, хөнгөн үйлдвэрийн яаманд ургацын төв штабыг байгуулж, холбогдох төрийн байгууллагуудын оролцоо, ажлын уялдаа холбоог ханган ажиллаж байна.

Ургац хураалтын ажил 9 дүгээр сарын 15-ны өдрөөс эхэлж өнөөдрийн байдлаар 63 мянган га талбайг ангилан хадаж, 210 мянган га.гаас 310 мянган тонн үр тариа үүнээс 293 мянган тонн улаан буудай, 15.2 мянган га.гаас 145 мянган тонн төмс, 7.3 мянган га.гаас 92 мянган тонн хүнсний ногоо, 30 мянган га.гаас 86 мянган тонн тэжээлийн ургамал, 30 мянган га.гаас 17 мянган тонн тосны ургамал тус тус хураан авснаар үр тарианы хураалт 52.3 хувьтай, төмс, хүнсний ногооны хураалт 77.3 хувьтай, тэжээлийн болон тосны ургамлын хураалт 30.6 хувийн явцтай байгаа нь өнгөрсөн оны мөн үеэс 8 хувиар ахиу байна.

Шинэ ургацаас гурилын үйлдвэрүүд болон Хөдөө аж ахуйг дэмжих санд нийтдээ 90.4 мянган тонн хүнсний улаан буудай нийлүүлэгдээд байна.

Орон нутгаас ургац хураалтын ажилд 8.0 мянга гаруй оюутан, сонгогчид, цэргийн албан хаагчдыг авч ажиллуулах хүсэлт, захиалга ирүүлсэн бөгөөд Засгийн газрын  235 дугаар тогтоолын хэрэгжилтийг эрчимжүүлэх, холбогдох яамд болон Монголын залуучуудын холбоо, Залуучуудын хөдөлмөрийн төв биржтэй хамтран “Алтан намар” дэд төслийг хэрэгжүүлж ажилласнаар өнөөдрийн байдлаар ургац хураалтад 1.7 мянган цэрэг, 1.9 мянган оюутан, 7.4 мянган халамжийн болон гэрээт ажилтан, нийт 11.1 мянган хүн хөдөлмөрийн түр гэрээгээр ажиллаж байна.

Ургац хураалтын ажилд нийт 1041 комбайн, 587 ширхэг жатка, 220 гаруй үтрэм, 389 ширхэг үр тариа цэвэрлэх машин, 316 ширхэг үр тариа ачигч машин, 72 ширхэг төмс хураах комбайн, 417 ширхэг төмс ухагч, 69 ширхэг төмс, хүнсний ногоог ангилах сортлох машин ажиллаж байна.

Улсын хэмжээнд үр тариа хадгалах 523.0 мянган тоннын багтаамжтай төмөр бетон элеватор байгаагаас Хөдөө аж ахуйг дэмжих санд 182.0 мянган тонн, хувийн хэвшилд 341.0 мянган тонн нь ашиглагдаж байгаа бөгөөд элеваторуудын ариутгал, засвар үйлчилгээ хийгдэж, намрын ургац хураалтаас буудай хүлээн авах арга хэмжээг хэрэгжүүлж байна.

Улаанбаатар хотод шинэ ургацын төмс, хүнсний ногоогоор хангах, тариалан эрхлэгчдийг дэмжих зорилгоор 9 дүгээр сарын 16-23-ны өдрүүдэд “Намрын ногоон өдрүүд-Үндэсний үйлдвэрлэл” нэгдсэн арга хэмжээний хүрээнд “Алтан намар” үзэсгэлэн худалдааг зохион байгуулсны зэрэгцээ Улаанбаатар хотын Захирагчийн ажлын албатай хамтран 9 дүүргийн 24 байршилд томоохон хэмжээний төвлөрсөн цэг байгуулан ажиллуулж төмс, хүнсний ногооны борлуулалтыг дэмжин ажиллаж байна.

***Зохион байгуулж, хэрэгжүүлсэн арга хэмжээний талаар:***

          Онцгой дэглэм тогтоосон энэ үед ажлын байрыг хадгалах, үндсэн нэр төрлийн таримлын тариалалтыг нэмэгдүүлэх зорилгоор “Тариалалтын талаар авах зарим арга хэмжээний тухай” Засгийн газрын 142 дугаар тогтоолыг батлан гаргаж, импортоор нийлүүлэгдэж байгаа улаанбуудайн үрийн үнийг 30 хувиар, тэжээлийн таримал болон төмсний үр, нийлэг хальсан хучлагын үнийг 50 хувиар, хүнсний ногоо, хүлэмжийн таримлын үрийн үнийг 80 хувиар тус тус хөнгөлж олгохоор шийдвэрлэсний дагуу хэрэгжилтийг зохион байгуулсан;

        Хаврын тариалалтад зориулан хүсэлт гаргасан 390 гаруй аж ахуйн нэгж, иргэдэд 12.5 мянган тонн улаанбуудайн үр, 485 мянган тонн овъёосны үр, 43.3 тонн ургамал хамгааллын бодис, 330 тонн нийлмэл болон гумины бордоог 30 хувийн урьдчилгаатай тус тус зээлээр олгож, дэмжлэг үзүүлснээр төлөвлөсөн хэмжээнд тариалалт хийх боломжийг бүрдүүлсэн;

          “Хүнсний ногоо” үндэсний хөтөлбөрийн хүрээнд “Өрхийн тариалан” хөдөлгөөн өрнүүлж, улсын төсвийн 1.9 тэрбум төгрөгийн хөрөнгөөр 10 нэр төрлийн 176.2 тонн ил талбайн болон хүлэмжийн ногооны үрийг дотоодоос болон импортоор нийлүүлж Засгийн газрын 142 дугаар тогтоолын дагуу үнийг 80 хувиар хөнгөлж, 181 аж ахуй нэгж, 179 хоршоо, 9.694 өрх, 46 байгууллага нийтдээ 10.1 мянган нэгжид хүргэж дэмжлэг үзүүлснээр  сонгино, сармис, өргөст хэмх, лойлын тариалалт 5-320 га.гаар нэмэгдлээ.

          Оросын Холбооны Улсаас үр, тариа хураах өндөр хүчин чадлын 50 гаруй компанийг арилжааны банкны санхүү, түрээсийн үйлчилгээгээр нийлүүлсний зэрэгцээ Беларусь Улсын Засгийн газрын 4.5 сая еврогийн хөнгөлөлттэй зээлийн эх үүсвэрээр ногоон тэжээл бэлтгэх зориулалттай 60 иж бүрдэл, төмсний 30 иж бүрдэл хүнсний ногооны 20 иж бүрдэл нийт 534 нэгж техник тоног төхөөрөмжийг ургац хураалтаас өмнө нийлүүлж хүсэлт гаргасан иргэн аж ахуй нэгжид 30 хувийн урьдчилгаатай 4 жилийн хугацаатай зээлээр олгож, бага дунд оврын техник шинэчлэлийн ажлыг эрчимжүүллээ.

          2021 оны 4 сарын 23-ны өдөр батлагдсан “гаалийн албан татвараас хөнгөлөх болон нэмэгдсэн өртгийн албан татвараас чөлөөлөх тухай хуулийн хүчин төгөлдөр үйлчилж эхэлснээр импортоор нийлүүлэгдэж байгаа хөдөө аж ахуйн зориулалттай шинэ трактор, комбайн, машин механизм усалгааны болон хүлэмжийн тоног төхөөрөмж бордлоо ургамал хамгааллын бодис зэрэг бараа бүтээгдэхүүний импортоор урьдчилсан байдлаар 20 гаруй тэрбум төгрөгийн хөнгөлөлт эдэлсэн дүнтэй байна.

Монгол Улсын Засгийн газрын 2021 оны эрүүл мэндээ хамгаалж, эдийн засгаа сэргээх 10 ихнаяд цогц төлөвлөгөөний хүрээнд Төрийн банк, Хаан банк, Хас банк, Голомт банк, Худалдаа хөгжлийн банк, Капитрон банкаар дамжуулан тариалан бүхий 552 иргэн, аж ахуй нэгжид 35,9 тэрбум төгрөгийн хүүгийн хөнгөлөлттэй зээл олгох  ажлын хамтран зохион байгууллаа.

Таримал ургамлын үр сортын тухай хуулийн шинэчилсэн найруулгыг эцэслэн намрын чуулганаар хэлэлцүүлэн батлууллаа.

Бүгд Найрамдах Хятад Ард Улсын хөнгөлөлттэй зээлээр хэрэгжиж байгаа “Хөдөө аж ахуйн бүтээгдэхүүн үйлдвэрлэлийг нэмэгдүүлэх” төслийн хүрээнд нийлүүлэгдсэн усапгааны тоног төхөөрөмж, бага оврын бороожуулагч, дуслын усалгааны системийг 50 хувийн хөнгөлөлттэй үнээр олгох ажлыг зохион байгуулснаар нийт 78 аж ахуй нэгж, 25 иргэнд 156 ширхэг тоног төхөөрөмжийг хөнгөлөлттэй нөхцөлөөр олгож, усалгаатай тариалангийн талбайн хэмжээг 9.7 мянган га- аар нэмэгдүүлэх боломжийг бүрдүүллээ.

Азийн хөгжлийн банк ядуурлыг бууруулах Японы сан болон Монгол Улсын Засгийн газрын нийт 46.2 сая ам долларын санхүүжилтээр хүнсний ногооны үйлдвэрлэл ба усалгаатай хөдөө аж ахуй төслийг 2020-2026 онд Ховд, Говь-Алтай, Завхан, Баян-Өлгий, Сэлэнгэ, Төв, Хэнтий, Дархан -Уул, Увс, Дорнод зэрэг 11 аймгийн 19 суманд хэрэгжүүлэхээр шийдвэрлэсэн бөгөөд өнөөдрийн байдлаар 10 байршилд услалтын системийг шинэчлэн сайжруулах барилгын ажил гүйцэтгэгчийг сонгон шалгаруулаад байна. Энэхүү төслийн үр дүнд усалгаатай тариалангийн талбайд 7.7 мянган га.гаар нэмэгдэнэ.

Төв суурин газрын иргэдийн хүнсний ногооны хангамжийг сайжруулах чиглэлээр улсын төсвийн 300.0 сая төгрөгийн санхүүжилтээр 32 м.кв талбай бүхий 83 иж бүрдэл нийлэг хальсан хүлэмж нийлүүлж, хүсэлт гаргасан аж ахуйн нэгж, иргэдэд 30 хувийн урьдчилгаатай зээлээр олгоод байна.

Жимс, жимсгэнэ” үндэсний хөтөлбөрийн хүрээнд Японы Олон улсын хамтын ажиллагааны байгууллага (ЖАЙКА)-ын санхүүжилтээр "Чацарганын нэмүү өртгийн сүлжээг бэхжүүлэх, гадаад зах зээл, маркетингийг сайжруулах" туршилтын төсөл хэрэгжүүлэхээр тохиролцож, Монгол чацарганын шинж чанарыг Япон Улсад судлуулах, бүтээгдэхүүн үйлдвэрлэлийг хөгжүүлэхээр ажиллаж байна.

**Хоёр. Хөдөө аж ахуйн салбарын өвөлжилтийн бэлтгэл ажлын талаар:**

Ус, цаг уур, орчны шинжилгээний хүрээлэнгээс гаргасан 2021 оны 8 дугаар сарын 10-ны өдрийн зуншлагын байдлын мэдээгээр нийт нутаг дэвсгэрийн 80 гаруй хувьд тунадас олон жилийн дунджийн орчим буюу түүнээс дээш хэмжээтэй унаж, зуншлага сайн байсан.

Харин 2021 оны 8 дугаар сарын 27-ны өдрийн бэлчээрийн даацын мэдээгээр нийт нутгийн 42.1 хувь нь бэлчээрийн нөөцтэй, 24.6 хувь нь бэлчээр хүрэлцээтэй, 25.0 хувийн даац 1-3 дахин хэтэрсэн, 3.6 хувийн даац 3-5 дахин хэтэрсэн, 4.7 хувийн даац маш их буюу олон дахин хэтэрсэн байгаа гэсэн дүн гарсан.

Аймгийн дүнгээр авч үзвэл Баян-Өлгий, Увс, Ховд, Говь-Алтай, Өвөрхангай, Архангай, Дундговь, Говьсүмбэр, Дорноговь, Сүхбаатар аймгуудын зарим сумд, багийн нутгаар бэлчээрийн даац хэтэрч гарсан бол олон дахин хэтэрч гарсан сумдад Баян-Өлгий аймгийн Булган, Дундговь аймгийн Цагаандэлгэр, Говь-Угтаал, Баянжаргалан, Өндөршил, Сүхбаатар аймгийн Баяндэлгэр сумд орж байна.

Дээрх мэдээллээс дүгнэж үзэхэд 2021 онд зуншлага сайн байсан хэдий ч нийт бэлчээрийн 66.7 хувь нь малдаа хүрэлцэх хэмжээний тэжээлийн нөөцтэй, 33.3 хувь нь тэжээлээр хангалтгүй байна. Өөрөөр хэлбэл, нийт бэлчээрийн гуравны нэгд мал сүргийн нягтрал их байгаа нь эдгээр газруудад бэлчээрийн даац хэтэрсэн төлөв байдалтай байна.

Мал аж ахуйн салбарын өвөлжилт, хаваржилтын бэлтгэл хангах ажлын хүрээнд “Хөдөө аж ахуйн салбарын 2021-2022 оны өвөлжилт, хаваржилтын бэлтгэл хангах зарим арга хэмжээний тухай” Засгийн газрын 221 дүгээр тогтоол гарсан. Тогтоолын хүрээнд хөдөө аж ахуйн салбарын байгалийн болзошгүй гамшиг, эрсдэлээс урьдчилан сэргийлэх, 2021-2022 оны өвөлжилт, хаваржилтын бэлтгэл хангах ажлыг орон нутгийн төр, захиргааны байгууллага, малчид, иргэд, аж ахуйн нэгжийн түвшинд сайтар ханган биелүүлэх ажлыг эхлүүлээд байна.

Улсын хэмжээнд 2021-2022 оны өвөлжилт, хаваржилтын бэлтгэл ажлыг хангах хүрээнд нийт 44.9 мянган тонн өвс, 2.9 мянган тонн ногоон тэжээл, 14.8 мянган тонн тэжээл тус тус бэлтгэхээр төлөвлөсөн. Үүнээс аймгуудын аюулгүй нөөцөд нийт 2.4 мянган тонн өвс, 2.9 мянган тонн ногоон тэжээл, 2.1 тонн тэжээл, сум, дүүргийн аюулгүйн нөөцөд нийт 39.0 тонн өвс, 12.7 мянган тонн тэжээл, малчдын түвшинд 1.23 сая тонн өвс, 1.6 мянган тонн сүрэл, 13.0 мянган тонн ногоон тэжээл, 95.9 мянган тонн үйлдвэрийн тэжээл, 98.0 мянган тонн гар тэжээл, 0.9 мянган тонн дарш, 132.0 мянган тонн хужир шүү бэлтгэхээр төлөвлөсөн.

2021 оны 10 дугаар сарын 6-ны өдрийн байдлаар хадлан бэлтгэлд 4.712 дугуйт трактор, үүнээс бага оврын трактор 3.544, хадуур 1.967, тармуур 2.910, хаман боогч 654, морин хадуур 694, морин тармуур 863, чиргүүл 1.639, 79 нуруулдагч техник ашиглаж байна.

Малчдын түвшинд өвс, тэжээлийн бэлтгэл ажлын явц 9 дүгээр сарын 30-ны өдрийн байдлаар 791.9 мянган тонн өвс, 22.1 мянган тонн ногоон тэжээл, 1.8 мянган тонн үйлдвэрийн тэжээл, 23.9 мянган тонн гар тэжээл, 1.3 мянган тонн дарш, 31.5 мянган тонн хужир, шүү тус тус бэлтгэж, гүйцэтгэл 52.7 хувьтай байна.

Улсын тусгай хэрэгцээний аймаг дундын Аргалант, Ачит нуур, Багахайрхан, Баян нуур, Малах, Чилэн, Чойбалсан, Хөх дэл, Хэрлэнбаян-Улаан отрын бүс нутгийн бэлчээрийн даац тодорхойлох ажлыг 8 дугаар сард зохион байгуулахад 2021-2022 оны өвөл нийт хонин толгойд шилжүүлснээр 854 мянган толгой малыг өвөлжүүлэх бэлчээрийн даацтай гэсэн дүн гарсан. Дээрх отрын бүс нутгуудад 19 аймгийн 70 сумын 1850 малчин өрхийн малыг отроор өвөлжүүлэх бэлтгэл ажлыг ханган ажиллаж байна.

Хөдөө аж ахуйн салбарын үйлдвэрлэлийг байгалийн болзошгүй гамшиг, эрсдэлээс урьдчилан сэргийлэх, 2021-2022 оны өвөлжилт, хаваржилтын бэлтгэл хангах ажлыг зохион байгуулж хэрэгжүүлэх, түүнд тавих хяналтыг сайжруулах чиглэлээр дараах арга хэмжээг авч хэрэгжүүллээ. Үүнд:

          Монгол Улсын Шадар сайд, Хүнс, хөдөө аж ахуй, хөнгөн үйлдвэрийн сайдын хамтарсан Албан даалгавар гаргаж, Аймгийн Засаг дарга нарт хүргүүлснээс гадна Засгийн газрын тогтоол, албан даалгаврын хэрэгжилтийг хангах талаар бүх аймгийн Засаг дарга, Хүнс, хөдөө аж ахуйн газрын дарга нартай цахим уулзалт зохион байгуулж, үүрэг, чиглэл өглөө.

          Хүнс, хөдөө аж ахуй, хөнгөн үйлдвэрийн яамнаас Мал аж ахуйн салбарын 2021-2022 оны өвөлжилт, хаваржилтын бэлтгэл хангах, зохион байгуулах тухай зөвлөмж гаргаж аймаг, орон нутагт хүргүүллээ.

          Бэлчээрийн ургамал хамгааллын арга хэмжээг Архангай, Өвөрхангай, Баянхонгор, Говь-Алтай, Дундговь аймгуудыг хамруулан микробиологийн аргаар 2021 оны 4 дүгээр сарын 20-оос 5 дугаар сарын 15-ны өдрүүдэд зохион байгуулж, нийт 86 мянган га бэлчээрийн ургамлыг мэрэгч амьтны хөнөөлөөс хамгаалан мал аж ахуйн үйлдвэрлэлд хэвийн ашиглах боломжийг бүрдүүлсэн. Мөн үлийн цагаан оготнотой тэмцэх арга хэмжээний намрын ажлыг 9-11 дүгээр сард 9 аймаг, аймаг дундын отрын бүс нутгийн 400 орчим мянган га бэлчээрийн талбайд хэрэгжүүлэхээр ажиллаж байна. Энэ ажлын үр дүнд өвөл, хаврын улиралд ашиглах бэлчээрийн хэмжээг 400 орчим мянган га талбайгаар нэмэгдүүлэх боломжийг бүрдүүллээ.

          Өвс, тэжээлийн хангамжийг тогтвортой байлгах зорилгоор 2021 оны 9 дүгээр сарын 1-ээс 2022 оны 4 дүгээр сарын 1-ний өдрийг хүртэлх хугацаанд өвс, тэжээл, хивэгний экспортыг зогсоох шийдвэрийг Гаалийн ерөнхий газар, Мэргэжлийн хяналтын ерөнхий газарт хүргүүлэн, хэрэгжилтийг ханган ажиллаж байна.

          Хүнс, хөдөө аж ахуй, хөнгөн үйлдвэрийн яамны ажлын хэсэг 2021 оны 10 дугаар сарын 5-ны өдрийн байдлаар 19 аймгийн өвөлжилт, хаваржилтын бэлтгэл, бэлчээрийн ургамлын байдал, аймаг, сумын өвс, тэжээлийн аюулгүйн нөөцийн бүрдүүлэлт, отор нүүдлийн зохицуулалт, суурин газрын хүн амын өвөл, хаврын махны нөөц бүрдүүлэх ажлын явцтай газар дээр нь танилцаж, бүрдүүлэлт дутуу байгаа ажлын гүйцэтгэлийг 10 дугаар сарын 20-ны өдрийн дотор хангаж, биелэлтийг ирүүлэх тухай зөвлөмж, чиглэл өгсөн байна.

Манай орны хэмжээнд гоц халдварт вирусийн гаралтай өвчний гаралт нэмэгдэж байна. Гоц халдварт шүлхий, хонины цэцэг, бог малын мялзан, үхрийн арьс товруутах өвчинтэй тэмцэх, урьдчилан сэргийлэх арга хэмжээг хууль тогтоомж, заавар журмын хүрээнд хэрэгжүүлж байна. Шүлхий өвчнөөс урьдчилан сэргийлэх 2021 оны хаврын дархлаажуудалтад эхний ээлжийн 5.0 сая тун вакциныг 6-8 дугаар саруудад Улаанбаатар хот болон Дундговь, Төв, Өмнөговь, Хэнтий, Сүхбаатар, Говьсүмбэр, Дорноговь аймгуудын 9.8 сая толгой мэдрэмтгий малд, мөн Баянхонгор, Баян-Өлгий, Дундговь, Өвөрхангай, Өмнөговь, Сэлэнгэ, Төв, Ховд аймгийн шүлхий өвчин гарсан сумдын 8.9 сая толгой малыг хамруулахаар вакцинжуулалтын арга хэмжээг зохион байгуулж, 2021 оны 10 дугаар сарын 4-ний өдрийн байдлаар 7.7 сая толгой малыг дархлаажуулж, 86.1 хувийн гүйцэтгэлтэй байна.

Түүнчлэн Говь-Алтай, Дундговь, Өмнөговь, Дорноговь аймагт бэлчээрийн ургамлын ургалт муу, өвсний гарц сайнгүй байгаатай холбогдуулан малчид цаг агаар хүндэрсэн нөхцөлд хэрэглэх өвс, тэжээлээ бэлтгэх, хашаа хороогоо засварлах, дулаалах, өтөг бууцаа засах зэрэг ажлыг сайтар зохион байгуулахад онцгой анхаарал хандуулж байна.

**Гурав. Нөөцийн мах бэлтгэлийн явцын талаар:**

Монгол Улсын Засгийн газраас баталсан “Эрүүл мэндээ хамгаалж, эдийн засгаа сэргээх 10 (арван) их наядын цогц төлөвлөгөө”-ний хүрээнд Засгийн газрын 216 дугаар тогтоолоор 2021-2022 оны өвөл, хаврын улирлын махны нөөц бүрдүүлэхэд зориулан 100.0 тэрбум төгрөгийг баталсан бөгөөд нийслэлийн хүн амын хүнсний хэрэгцээнд зориулан махны нөөц бүрдүүлэх ажлыг 17 аж ахуйн нэгж гүйцэтгэж байна.

2021 оны 10 дугаар сарын 5-ны өдрийн байдлаар 3100 тонн мах бэлтгээд байна. Цаашид нэг сарын хугацаанд нийт бэлтгэх махны 60 хувиас доошгүйг бэлтгэж нөөцлөхөөр зохион байгуулалтын арга хэмжээг авч ажиллаж байна.

Аймгийн төв, суурин газрын хүн амын 2022 оны хаврын улирлын хүнсний хэрэгцээнд зориулан нийт 5.5 мянган тонн мах бэлтгэх үүрэг, чиглэлийг хүргэн, бэлтгэл ажпыг хангаж байна.

Хөдөө аж ахуйн салбарын 2021-2022 оны өвөлжилт, хаваржилтын бэлтгэл хангах ажлыг мэргэжил аргазүйн зөвлөгөө, зөвлөмжөөр ханган Засгийн газрын тогтоол шийдвэрийн биелэлтэд тогтмол хяналт тавин ажиллаж байна.

Баярлалаа.

**Г.Занданшатар:**За баярлалаа. Мэдээлэлтэй холбогдуулан асуулт асуух цөөнхийн бүлгийн гишүүд нэрээ өгнө үү. Асуулт асууж, үг хэлэх гишүүдийг Одонгийн Цогтгэрэл гишүүнээр тасаллаа. Асуулт, үг хамт байгаа. Мэдээлэлтэй холбогдуулж эрхэм гишүүн Цэвэгдоржийн Туваан асуулт асууж, үг хэлнэ.

**Ц.Туваан:** Намрын ургац хураалтын мэдээтэй ерөнхийдөө өмнө нь танилцчихсан байгаа. Тэгээд хөдөө аж ахуйн салбарын өвөлжилтийн бэлтгэл ажил хангах ажлын талаар Засгийн газраар оруулаад ингээд өнөөдөр Улсын Их Хурлын нэгдсэн чуулганд мэдээлэл хийж байгаа юм байна. Тэгээд энэ дээр хэд хэдэн зүйл ярья бас ганц хоёр зүйл тодруулж асууя.

Энэ жилийн цаг агаар ер нь бол хөдөө орон нутгаар явж байхад иргэд, ялангуяа хөгшчүүд их ярьж байна. Энэ жил нэлээн хатуу өвөл болж магадгүй гээд. Хур тунадасны байдал жилийн дунджаасаа ямар ч байсан бороо хур бол даваад явчихсан. Саяын энэ орж байгаа энэ цаснуудын маяг ч гэсэн ер нь нэг орохоороо нэлээн айхтар их хэмжээтэй ороод байгаа. Тэгэхээр энэ дээр цаг агаар бид нарт сануулга дохиогоо өгөөд байна гэж бодож байна. Тэгэхээр энэ дээр цаг уурынхаа авсан мэдээллүүд хэр байгаа вэ? Ер нь бас энэ талаар авсан мэдээлэл байгаа юу гэдгийг тодруулж асууя.

Ургацын баланс, улаан буудай, төмс хүнсний ногоо дээр яриад байгаа. Тэгээд энэ жил бол яах вэ? Яг эцэслэсэн байдлаар гарахаар нь ярья. Энэ тариалан тариалалт дээр бол нэлээн одоо арга хэмжээнүүдийг яамны зүгээс авсан үр дээр, тариалалт дээр. Тэгээд Хөдөө аж ахуйг дэмжих сангаас чадлаараа зүйлүүд хийсэн.

Мөн тариаланчдад зориулж 150 тэрбум төгрөгийн зээл, хөнгөлөлттэй зээл, 3 хувийн хүүтэй зээл олгох шийдвэр гарсан. Энэ зээл ер нь яг хэдэн хувьтай хэрэгжиж байна. Тариалан эрхэлж байгаа хэдэн компани хэдэн төгрөгийн зээл авав. Тэгээд Энэ дээр би Байнгын хороо, чуулган дээр нэлээн олон удаа хэлээд байгаа. Энэ борлуулалттай холбоотой юман дээр энэ жил заавал ч үгүй нэг юм нэмж арга хэмжээ авахгүй бол болохгүй.

Тэгэхээр энэ дээр энэ зээлээс хэрвээ үлдсэн, барьсан юм байдаг юм бол энийг уялдуулах, хооронд нь холбох эх үүсвэр хайж байгаа энэ борлуулалтыг дэмжих тал дээр ярьж байгаа, шийдэж байгаа одоо янз бүрийн алхам байна уу? асуултад бол юу ч гэсэн улаан буудайгаа хураачихъя үзэж байгаа гэсэн. Би өчигдөр төсөв дээрээс тэр хөдөө аж ахуйн корпораци болгох гэдэг дээр, дээрээс нь 150 тэрбумын зээл гээд юмнууд хаагуур яваад байгаа бол. Энэ дээр нэг арга хэмжээ ядаж ажлын хэсэг гаргаад энэ арга чаргыг хаймаар байна. Яг үнэндээ бол баланс бас саяын цас дээр чинь зүүн тал нэлээн өртчихлөө. Тэгээд ингээд л залгаад хүйтэрнэ босох уу, босохгүй юу гэдэг асуудал байгаа. Тэгэхээр энэ дээр нэг хариулт авчихмаар байна.

Малын гоц халдварт өвчин дээр бол тэр үхрийн арьс товруутах өвчин дээр яг вакцин нь орж ирсэн үү? Яг одоогийн байдлаар хэдэн аймгийн, хэдэн сумын, хэчнээн малд энэ өвчин тусчихаад байна? Ярьж байгаа улсууд нь бол нэлээн өргөн л юм яриад байх юм. Тэгээд яамнаас ярихаар бол яг гайгүй бид нар хумиад авчихсан гээд. Тэгэхээр энэ дээр тарих яг энэ өвчинд нь зориулсан вакцин орж ирж байгаа юу? Бид нар нэг практикаараа цэцгийн вакцин 5 дахин давхарлаад л урьдчилан сэргийлэх байдлаар антибиотик тариад байгаад байгаа. Тэгэхээр энэ дээр тоо баримттай юм байна уу? гэсэн ийм асуултуудыг тавья.

**Г.Занданшатар:**83. Загджавын Мэндсайхан Хүнс, хөдөө аж ахуй хөнгөн үйлдвэрийн сайд.

**З.Мэндсайхан:** Туваан гишүүний асуултад хариулъя. Тэгэхээр энэ өвлийн цаг уурын хүйтний төлөв байдлын урьдчилсан төлөв байдал гарсан байгаа. Тэгэхээр энэ жил бол харьцангуй чийг тундас бол олон жилийн дунджаас ихгүй байх нь гэдэг. Ийм төлөв байдал гарсан. Гэхдээ хүйтний температурын хувьд бол нэлээн хүйтэн байх төлөв харагдаж байгаа. Энэ зун бол хур, чийг ихтэй байсан учраас хэрвээ эрт хүйтрэх юм бол газрын хөрс эрт хөлдөх, бэлчээр бууц хөлдөх энэнээс хэвтэргүйтэх байдал ч юм уу ийм байдлаар зудын төлөв байдал, эрсдэл байна гэдэг ийм төлөв харагдаж байгаа.

Засгийн газар, Улсын онцгой комиссоос баталсны дагуу энэ 2021-2022 оны өвөлжилтийн эрсдэлийг үнэлэх зорилгоор хөдөө аж ахуйн дэд сайдаар ахлуулсан ажлын хэсэг гаргаад яг газар дээрээ ажиллаж байна. Энэ нь эрсдэлийн үнэлгээний дараа бид нар зудын эрсдэлийн эсрэг авах хариу арга хэмжээний төлөвлөгөөг боловсруулаад явна гэсэн ийм төлөвлөгөөтэй байна.

Энэ жилийн хувьд Засгийн газар хавар эрүүл мэндээ хамгаалж, эдийн засгаа сэргээх 10 их наядын цогц хөтөлбөрийг баталсан. Энэ хүрээнд хөдөө аж ахуйн салбарт нийтдээ 500 зуун тэрбум төгрөгийн хөнгөлөлттэй зээлийг үзүүлэхээр шийдвэрлэсэн байгаа. Энэ зээлийн хүрээнд нийтдээ гурван 328.2 тэрбум төгрөгийн зээлийг газар тариалан эрхлэгч 548 аж ахуйн нэгж, иргэд авсан байна. Нийтдээ 35.6 тэрбум төгрөгийн, ноолуур, ноос, арьс ширний нийт 43 үйлдвэрт 98.3 тэрбум төгрөгийн санхүүжилт олгосон байна. 19.483 малчинд эрчимжсэн мал аж ахуй эрхлэгчид нийтдээ 194.4 төгрөгийн зээлийг олгосон. Ийм үр дүнтэй байгаа. Энэ хөтөлбөр бол үр дүнгээ өгсөн гэж ойлгож байгаа.

Гоц халдварт өвчний хувьд энэ жил бол бас амаргүй байлаа. Хилээс урьд өмнө нь гарч байгаагүй үхрийн арьс товруутах өвчин гэж гарлаа. Энэ өвчин бол Монгол Улсад өмнө нь байж байгаагүй. Хилээр импортлогдож орж ирсэн. Шалтгааныг бол холбогдох хуулийн байгууллагуудтай хамтарч судалсан.

Энэ өвчин өөрөө тархвар нь чийгшил ихтэй жи ялаа, шумуул, шавжаар дамжиж халдварладаг өвчин юм байна.  Голомтыг нь бид нар энд хумилаа гээд ярьж байхад салхиар дамжаад энэ өвчин ялаа шумуулаар өөр газар голомтлох ч юм уу ийм асуудлууд байсан. Эх үүсвэр нь бол Оросын Холбооны Улс талаас.  Өвчний эх үүсвэр нь хонины цэцэг өвчний үүсгүүртэй адил гэж манай мал эмнэлгийн хүрээлэн болон мал эмнэлгийн ерөнхий газрын эрдэмтэд зөвлөлөөрөө хэлэлцээд энэ асуудлыг бид нар бас мөн Оросын Холбооны Улсаас энэ талаар бас зөвлөмж авсан. Тэгээд энэ хүрээндээ хонины цэцэг өвчинд хэрэглэдэг вакциныг 15 дахин нэмэгдүүлсэн тунгаар энэ өвчин дээр тариад явахад боломжтой юм гэдэг дүгнэлтийг өгсөн. Үүнэний дагуу арга хэмжээ авч ажилласан. Мөн түүнчлэн гоц халдварт өвчний Засгийн газрын тогтоосон журмын дагуу энэ өвчнийг гоц халдварт өвчний жагсаалтад оруулж бүртгүүлсэн байгаа. Засгийн газар шийдвэрээ гаргасан. Энэ хүрээндээ цаашид энэ нь эмчлэх боломжгүй малууд дээр устгахад нийтдээ 769 үхрийг устгалд хамруулсан.  93.4 мянган үхрийг бол вакцинжуулалтад хамруулаад байна. За энэ өвчин бол Дорнод аймгийн 13 сум, Сүхбаатар аймгийн 5 сум, Хэнтий аймгийн 1 сум нийтдээ 3 аймгийн 19 суманд 59 голомт бүртгэгдсэн. Мөн манайхны авсан энэ вакцинжуулалт халдвар, хорио цээрийн дэглэмийг сахисны хүчинд энэ өвчин бол 10 сарын 4-өөс хойш нэмж бүртгэгдээгүй, халдварын идэвхжил бууж байна гэж үзэж байгаа. Энэ нь ч бас нөгөө талаасаа цаг агаар…/минут дуусав/

**Г.Занданшатар:**Цэвэгдоржийн Туваан гишүүн.

**Ц.Туваан:**Тэр 150 тэрбумыг би 300 хэд гээд буруу ойлгочхов уу эсвэл тоо нь яачхав. Яг тариаланчид хэдийг нь авсан юм бэ, тэгээд тариаланчдын тэр борлуулалт дээр ямар нэгэн арга суваг хайж байгаа юу гэдгийг асууя.

Дээрээс нь бодлогын газрын дарга байгаа учраас нэг зүйл асууя. Сүүлийн үед нийгмийг чиглэсэн арга хэмжээ, тэр дундаа эрүүл мэндтэй холбоотой асуудал дээр малчдын эрүүл мэнд, нийгмийн даатгалын шимтгэлийг нөхөн төлөх гээд энэ асуудлууд нэлээн явж байгаа. Тэгээд газар нэг их сайн авч өгөхгүй байна. Тэгээд энэ дээр эрүүл мэндийн даатгалд хэдэн малчин, нийгмийн даатгалд хэдэн малчин хамрагдсан байна вэ? Энийг нэмэгдүүлэх тал дээр тэр малчдад олгож байгаа урамшуулалтай нь уяж өгөх, холбох тал дээр ер нь бодож байгаа юм байна уу? Энэ бол яг энэ асуудалтай холбоогүй ч гэсэн салбарын асуудлыг бодлогын яамнаас асууя.

**Г.Занданшатар:**Мэндсайхан сайд.

**З.Мэндсайхан:** Газар тариалангийн зээл дээр нийтдээ 100 тэрбум төгрөгийн санхүүжилтийн хөнгөлөлттэй эх үүсвэрийг баталсан. 548 аж ахуйн нэгжид 35.6 тэрбум төгрөгийг олгосон байгаа. Хаврын тариалалтад болон технологийн цаг хугацаанд явуулах зорилгоор. Энэ жилийн ургацын байдалтай холбоотойгоор бид нар бас борлуулалтын улаан буудайн тариалалт нэмэгдсэнтэй холбоотойгоор борлуулалтыг хэрхэн нэмэгдүүлэх вэ гэдэг чиглэл дээр бас онцгой анхаарч байгаа. Нийтдээ 12 гурил үйлдвэрлэгч аж ахуйн нэгжийг импортлогч оронд мэргэжлийн хяналтад хамтран үнэлгээ хийгээд хүргүүлсэн байгаа. Энэ асуудлыг 11 сард багтааж шийдвэрлэхээр Хятад руу Монгол Улсын Элчин сайдтай хамтран ажиллаж байна. Мөн түүнчлэн Нэгдсэн Үндэсний Байгууллагын дэргэдэх Хүнс, хөдөө аж ахуйн газартай хамтарсан санал солилцоо явж байгаа. Гэхдээ энэ ажлууд бол санал солилцох түвшинд явж байгаа учраас бүрэн мэдээлэл өгөхөд бол арай болоогүй байна гэж үзэж байна.

Ер нь бол энэ өвлийн хувьд бол…/минут дуусав/

**Г.Занданшатар:**Одонгийн Цогтгэрэл гишүүн.

**О.Цогтгэрэл:**За баярлалаа. Өвөлжилтийн бэлтгэл гээд цаг үеийн шинжтэй байгаа ч гэсэн би энэ салбарын тухай тодруулаад ганц хоёр зүйл асууя. Ер нь энэ хөдөө аж ахуй, мал аж ахуйтай холбоотой ярихад яалт ч үгүй цаана нь махны асуудал гэдэг нэг том салбар, цаана нь энүүгээр дамжаад малчдын орлогын асуудал, Монгол Улс хөдөө аж ахуйн салбараас, мал аж ахуйн салбараас хүртэж байгаа өгөөж цаашдын ирээдүйн асуудал гээд том асуултууд тавигдана. Энэ дээр ганц хоёр тоо дурдахад өнөөдөр 180 мянган малчин өрх байна. 67 сая малтай. Статистикийн мэдээллээс аваад харахад 5.7 их наяд төгрөгийн баялаг бүтээж байгаа гэж үзэж байгаа юм байна. 200 мянга гаруй малчин 60 сая мал гэдэг чинь дунджаар 300 толгой малтай дундаж малчид байна гэсэн үг.

Малчид биш малчин өрх. Малчин өрхийн цаана 3-4 хүний ажиллах хүчин энд ажиллаж байгаа. Ингээд хуваагаад үзэхээр статистикийн мэдээллээр бол нэг малчин өрх дунджаар 30 орчим сая төгрөгийн орлого олж байна гэсэн тоо гарч байна. Магадгүй энэнээс бага байгаа байх гэж би бас хувьдаа тооцож бодож үзсэн. 30 саяар нь бодоход 3-4 хүний ажлын байр, тэгээд бүтэн жил ажиллаад, тэгээд тэр малынхаа төлийг тооцоод ийм орлого олж байна гэдэг чинь энэ салбар чинь тэр бүтээмжийн хувьд бүтээмжээр дамжаад олж байгаа орлогын хувьд орлогоороо дамжаад тэр 180 мянган малчин өрх, тэрний хүн амаар нь тооцвол 500 мянга гаруй иргэдийн асуудал энэ орлогын асуудал ч үнэхээр болохгүй байдалтай яваад ирчихсэн. Тэгэхээр энэ дээр одоо яг ямар бодлогын том өөрчлөлтүүд юу хийгдэх ёстой вэ. Энэ бодлого энэ чигээрээ цаашаагаа үргэлжлээд байх юм уу?

Монголын хөдөө аж ахуйн салбараас мал аж ахуйн салбараас, ер нь хөдөө аж ахуй гэдэг чинь малынхаа хоол унд, малын тэжээл бэлдэнэ гэдэг чинь газар тариаланд хамтдаа нэг ойлголт л болоод явчхаж байна л гэж ойлгож байгаа. Тэгэхээр Монголын малчин өрхийн энэ орлогыг тэгээд Монгол Улсын ковидоос өмнөх тоог харахаар 38, 39 мянга орчим тонн мах гарсан юм шиг байна. Энэнээс 80 сая доллар болсон юм шиг байна. Бүхэл бүтэн 500 зуун мянган хүн ажиллаж байгаа. 60 сая малтай салбараас олж байгаа орлого, махнаас олж байгаа орлого 80 сая. Би зарим тоог бас буруу ярьж байж магадгүй шүү. Тэгэхээр энэ дээр та бүхэн бүтэн Монгол Улсын Хөдөө аж ахуйн салбарыг барьж байгаа хүмүүсийн хувьд илүү том амбицтай бодлого, зорилго энд бид нар дэвшүүлэх цаг нь болсон юм биш үү? Улс орон нь энэнээс илүү орлого яагаад олж болдоггүй юм?

Малчин өрхийн тэр 30 саяыг 180 мянган малчин айлд хуваагаад иргэдийн тоонд хуваавал хөдөлмөрийн хөлснөөс доошоо орлого олж байна энэ хүмүүс чинь. Тэгэхээр энэ дээр илүү том амбицтай бодлого, зорилго, жишээ нь энэний цаана маш олон асуудлууд, шийдэх ёстой олон асуудлууд байна. Мал аж ахуйн салбарын тэр малын стандарт халдваргүйжүүлэлтийн асуудал, магадгүй энэнээс илүү том асуудал, тэр брэндинг давуу талаа хэрхэн дэлхийн зах зээл дээр таниулах юм гэх мэт олон асуудлууд үүний цаана бас тавигдана. Тэгэхээр энэ бүхэн дээр та бүхэн илүү том бодлого, томьёолж ажиллах ёстой юм шиг л санагдаж байна л даа.

 Магадгүй тэр мал аж ахуйн салбараас шууд олж байгаа орлогыг бид нар 1 тэрбум доллар олно гэсэн амбицтай бодлого тавиад энэ төр засаг, орон нутаг, малчид бүгдээрээ нэг тал ойлголтод гараад бид нар энэ дээр хамтарч ажиллахгүй бол бүхэл бүтэн 500 мянган иргэн чинь тэнд хөдөлмөрийн хөлсний доод хэмжээгээр өөрөө өөртөө ажил олгож байгаа нэртэй хөдөлмөрийн хөлсний доод хэмжээгээр ахуй амьдрал нь явж байна шүү. Энэний цаана яг энэ тал дээр ямар бодлого чиглэл бодсон, санасан юм яг юу байдаг вэ? Энэ асуултуудад хариулахгүйгээр бид нар өнөө маргаашийн ээлж өнгөрөөгөөд гал унтраах маягаар асуудал шийдээд явбал тэгээд л яваад л байх байх л даа. Тэгэхээр энэн дээр нэг бодлогын чиглэл юу байдаг бол тэрийгээ тайлбарлаач.

**Г.Занданшатар:**82. Мэндсайхан сайд.

**З.Мэндсайхан:**Цогтгэрэл гишүүний асуултад хариулъя. Тэгэхээр мал аж ахуйн салбарын өрсөлдөх чадварыг нэмэгдүүлэхэд нь нэгдүгээрт ерөөсөө малын эрүүл мэндийн асуудал байгаа. Тэгэхээр энэ хүрээндээ бид нар энэ жилийн төсөв дээр ч гэсэн тодорхой хэмжээний малын урьдчилан сэргийлэх вакцинжуулалтад хамруулсан тодорхой төсвийг тавьж өгсөн. Энэ хүрээндээ бид нар асуудлаа дотооддоо шийдээд явах боломж байгаа. Гэхдээ энийг экспортын чиг баримжаатай буюу гадаад худалдааны төлбөр тэнцэл дээр өөрчлөлт оруулах чиглэлд бол бид нар Франц дахь мал амьтны эрүүл мэндийн байгууллагатай манай төлөөлөгчид очоод уулзаад ирсэн.

Цаашдаа Монгол малын эрүүл мэндийг хэрхэн хангах вэ гэдэг тал дээр зөвлөмж авч, Япон дахь салбар төвтэй хамтран ажиллахаар ийм асуудлуудыг шийдвэрлээд ирсэн байгаа. Ер нь бол Засгийн газрын тавьж байгаа зорилт бол боловсруулах үйлдвэрүүдийг дэмжье гэж байгаа юм. Энэ хүрээндээ Дарханы арьс ширний цогцолбор, Ховдын арьс ширний цогцолбор байгаа. Ховдын арьсны цогцолбор дээр энэ жил бол 9.7 тэрбум төгрөг төсөвт суучихсан байгаа. Дарханы хувьд бол Италиудтай хамтраад энэ дэлхийд тэргүүлэгч Итали Прожите гэдэг компанитай энэ төслийг хэрэгжүүлэхээр техник эдийн засгийн үндэслэлийг нь боловсруулаад явж байна. 2 сард хүлээлгэж өгнө. Энэ төслүүдийг бид нар ирэх жил эхлүүлнэ.

Түүнчлэн мал махны экспорттой холбоотойгоор нийтдээ 4 том жишиг үйлдвэрийг Ховд, Булган, Архангай, Дорнод аймагт байгуулах гэж байна. Өнөөдөр мал мал аж ахуйн гаралтай экспортын бүтээгдэхүүнүүд улирлын шинж чанартай байгаа. Энэ 4 үйлдвэрийг байгуулснаараа бид нар жилийн 4 улиралд малыг шахан бордож шууд экспортын чиг баримжаатай үйлдвэрлэлүүдийг жишиг үйлдвэрүүдийг бий болгохоор энэ ажлыг эцэслээд техник эдийн засгийн үндэслэлээр нь боловсруулаад дууссан одоо гэрээ хэлцлийнхээ шатанд явж байна. Энэ ажлуудыг хэрвээ гэрээ хэлцэл маань захиалагч тал болон гүйцэтгэгч тал ойлголцож чадах юм бол ирэх онд багтаагаад хэрэгжүүлнэ. Энэ бол нийтдээ 76 сая долларын төсөл байгаа. Төсөв мөнгө нь бол бэлэн байгаа. Хятадын хөнгөлөлттэй зээлээр хэрэгжинэ.

**Г.Занданшатар:**Одонгийн Цогтэрэл гишүүн нэг минут тодруулъя.

**О.Цогтгэрэл:** Зөвхөн мал аж ахуйн салбарын бид нар бас тэр стратегиа бодвол 60, 70 сая малчин бэлчээрийн даац олон зүйлээсээ болоод цаашаа тоо толгой нэмэгдэж орлого олох боломжгүй болчихлоо. Нөгөө талаасаа бас нэг ярьдаг нь эрчимжсэн мал аж ахуй гэж байгаа нь энэ тэр саяын 180 мянган малчин өрхийн чинь дийлэнхэд өнөөдөртөө бас бодлого зорилт болоод тавихад амаргүй болчихлоо. Тэгэхээр эрчимжсэн мал аж ахуйгаасаа илүүтэйгээр олонход хамаатай асуудал бол одоо байгаа мал аж ахуйгаа эрчимжүүлэх гэдэг тийм бодлогын өөрчлөлт рүү ормоор санагдаад байгаа юм. Нэг юм ярихлаараа бид нар Франц, Германы үхэр ярьчхаад, тэр нь малчин өрхийн хэдэн хувьд нь ч юм маш цөөхөн хувьд ярьчхаад. Энэ нь өөрөө нэг ийм үзүүлэн болчхоод байдаг. Яг тэр 180 мянган малчин өгөх чинь одоо байгааг нь яаж эрчимжүүлэх юм гэдэг. Тэгэхээр энэ дээр гадаадын төсөл хөтөлбөрүүд ч гэсэн маш олон зүйл хийгдээд бид нар маш дутуу ашиглаж байгаа олон зүйл байгаа харагдаад байдаг. Жишээ нь Швейцарын хөгжлийн Ногоон алт төсөл дээр гэхэд тэр бэлчээрийн чанар байдлын үзэл гээд Монгол ор орон даяар тэр…/минут дуусав/

**Г.Занданшатар:**Мэндсайхан сайд. 82.

**З.Мэндсайхан:**Бодлогын өөрчлөлтийг хийх хэрэгтэй биш л дээ. Өөрчлөлтийг хийгээд явж байгаа. Ерөнхийдөө бол бид юу гэж бодож байна вэ гэхээр эрчимжсэн мал аж ахуй бол газар тариалангийн бүсээ дагаад хөгжөөд явна. Гэхдээ бид нар уламжлалт мал аж ахуй дээрээ суурилсан эдийн засгийн бүтцийг бий болгоё, үүнийг өгөөжтэй болгоё гэдэг рүү илүү түлхүү анхаарлаа тавьж байгаа. Уламжлалт мал аж ахуйг бид нар сүргийн бүтцийг шинэчлэх, энэ бэлчээрийн менежментийг зүй зохистой болгоход бид нарын өвөг дээдсийг бий болгоод ирчихсэн нутгийн шилмэл омгууд байгаа. Энэ мал маань нийт малын маань нэг хүрэхгүй хувьд байна.

Тэгэхээр бид нар өөрсдийн байгаа уламжлалт мал аж ахуйгаа эхний ээлжид уламжлалт өөрсдөө бий болгосон ч нутгийн шилмэл омгуудаар сайжруулъя. Ингэж эдийн засгийн үр өгөөжийг нэмэгдүүлье, энийг бол малын удмын сан болон мал эмнэлгийнхээ үйл ажиллагаан дээр тулгуурлаад энэ ажлуудыг хийгээд явах боломжтой гэж үзсэн. Энэ жилээс эхлээд бид нар малын удмын сан дээрээ бас тодорхой ажлуудыг төсөв мөнгийг төсөвлөөд явж байгаа. Хэрвээ Их Хурлын чуулганаар төсөв батлагдвал энэ ажлууд ирэх жил бодитой хэрэгжээд явна. Нөгөө талаасаа энэ улс…/минут дуусав/

**Г.Занданшатар:** Бөхчулууны Пүрэвдорж гишүүн.

**Б.Пүрэвдорж:**Тэгэхээр мал аж ахуйн салбар бол манай Монголын түүхэн уламжлалтай салбар. Гэхдээ энэ дээр ялангуяа махны салбар бол томоохон экспортын орлого олох ийм гол салбар байгаа. Тэгэхээр махны холбооны тэргүүний хувьд хэлэхэд бол үнэхээр өнгөрсөн 30 жилийн хугацаанд махны үйлдвэрүүдийг бол төрөөс дэмжээгүй, бор зүрхээрээ л явж байгаа. Энэ дээр 100 тэрбум төгрөг махны нөөцөд тавьж байгаа гэдэг бол энэ зүгээр дарга нарыг хамгаалдаг мөнгө шүү. Энэ бол манай энэ салбарыг дэмждэг мөнгө биш.

Өөрөөр хэлбэл төв суурин газрын иргэдийг хямдхан махаар хангах зорилтын хүрээнд дарга нар та нарт хямдхан мах идүүлж байгаа шүү гэдэг л ийм зорилтын хүрээнд хийгдэж байгаа болохоос энэ бол яг тэр аж ахуйн нэгж рүүгээ эргэлтийн хөрөнгийг сайжруулахад зориулж огт хийгддэггүй гэдгийг хэлье. Энүүгээр дамжаад энэ махны үйлдвэрүүд өсөж өөдлөөд байгаа юм ерөөсөө байхгүй. Тэгээд тэгэхдээ бас нэг сайн зүйл нь энэ жил 100 тэрбумыг тавьсан гэдэг бол тэгээд дээрээс нь энэ шууд зээлээр олгож байна гэдэг бол бас урьд урьд жилүүдийнхээс хамаагүй сайн үзүүлэлт. Энийг бол талархаж байгаа.

Тэгэхээр мөнгөний бодлого орж ирж байгаа. Тэгээд Мэндсайхан сайд бас энэ дээр анхаараад би бас зарчмын зөрүүтэй санал гаргаж байгаад ирэх жилийн мөнгөний бодлого дээр тодорхой хэмжээний Монгол банкны үнэт цааснаас санхүүжүүлээд бас нэг тодорхой хэмжээгээр хөрөнгө оруулалт 200-300 зуун тэрбум төгрөгийг махны салбарт эргэлтийн хөрөнгийг сайжруулах, тоног төхөөрөмжөө сайжруулах, дэлхийн жишигт хүргэх, энэ хөрөнгө оруулалтын зээл, эргэлтийн хөрөнгийн зээлийг олгох талаар ингээд бас ажиллана. Тэгэхлээр энэ дээр бол үнэндээ Монголын зах зээл бол хятадуудад эзлэгдэж дууссан.

Өөрөөр хэлбэл бид нар бол махны салбарынхан бол 15 хувийн хүүтэй зээлтэй бүтэн намраас эхлүүлээд зээлээ аваад малаа худалдаж аваад л тэгээд мах энэ тэрээ хадгалж байгаад экспортод гаргаад заримыг нь дотоодын хэрэгцээ нь зараад хавар үзэх дээр хамаг мөнгийг нь л банкнууд аваад явчихдаг тэгээд ерөөсөө тэр нөгөө үйлдвэрээ сайжруулах боломж байхгүй ийм л субботникийн ажил хийдэг. Гэтэл Хятадын хөрөнгө оруулагч нар бол жилийн 1 хувийн хүүтэй, бараг зарим нь 0 хувийн хүүтэй ийм зээлээр орж ирээд л Монголын махны компаниудыг цохиод, цохиод явчихдаг. Тэгээд үүний үндсэн дээр юу болж байна вэ гэхээр Хятадууд орж ирэхгүй бол махны үнэ өсөх нь өсөхгүй нь иймэрхүү байдалд л орж байна шүү дээ.

Үүнээс сэргийлэхийн тулд өөрөөр хэлбэл Монголын махны компаниуд хүчирхэг байхын тулд эргэлтийн хөрөнгө сайтай, бага эх үүсвэртэй зээлтэй, тэгээд бага эх үүсвэртэй зээлтэй байх юм болбол илүү өндөр үнээр малчдаасаа мал худалдаж авах, илүү малчдаа орлоготой болгох ийм зүйл бий болж байгаа.

 Хоёрдугаарт нь махаа экспортод гаргаад валютын орлогыг нь нэмэгдүүлээд Монгол банктай буцаад тэр өгсөн зээлийнх нь хэмжээ нь буцаад валютын орлого олох ийм боломжийг л бүрдүүлэх юм. 2018 онд 400 тэрбум төгрөгийн мах экспортолсон ийм амжилтыг гаргасан орон шүү дээ. Тэгэхлээр энийг илүү сайжруулах, нэг их наяд төгрөг хүргэх ийм ойрын зорилт 2, 3 жилийн дотор хэрэгтэй байна. Ингэхийн тулд тодорхой хэмжээгээр энэ Засгийн газраас явуулж байгаа 10 их наядын хөтөлбөрийн хүрээнд махны үйлдвэрүүдээ сайжруулах энэ төсөл хөтөлбөрийг дэмжихэд Мэндсайхан сайд анхаарч ажиллаарай гэж хэлэх байна. Баярлалаа.

**Г.Занданшатар:**82.Мэндсайхан сайд.  Гишүүнтэй санал нэг байгаа юм байна. Ширнэнбаньдын Адьшаа гишүүн.

**Ш.Адьшаа:** Би ч энэ Хүнс, хөдөө аж ахуйн сайдын үйл ажиллагаанд бас шүүмжлэлтэй хандаж байсан юм. Тэгээд одоо сайн зүйлийг нь бас хэлмээр байна. Ялангуяа энэ усалгаатай газар тариаланг хөгжүүлэх тухай миний санал санаачилгыг дэмжиж, усалгаатай газар тариаланг түшиглэж малын тэжээл үйлдвэрлэх, өвс тэжээлийн үнийг хямдруулах асуудал үр дүнгээ өгч, өвс тэжээл дээр бол үнийн хөөрөгдөл байхгүй болсон байна шүү дээ. Энэ бол зөв бодлогын эхлэл гэж үзэж байгаа юм.

Нөгөө талаар Монгол улсад малын гоц халдварт өвчний асуудал үнэхээр хүнд болж, Үндэсний аюулгүй байдлын асуудал гэдгээр бид ямар нэгэн байдлаар энд мэдээлэл хийж, энэ талаар улс төрийн шинж чанартай зүйл ярихгүй байгаа юм. Гэхдээ энэ асуудалд дүгнэлт хийж, энд хариуцлагыг доод шатандаа сайжруулмаар байна. Өнөөдөр улсын олон газруудад малын гоц халдварт өвчин гарсан.  Олон улсын А зэрэглэлийн өвчний тархалтыг бууруулах, зохион байгуулалтын арга хэмжээ авах талаар орон нутгийн засаг захиргааны байгууллага, харьяа хөдөө аж ахуйн салбар хариуцсан байгууллагууд, мал эмнэлгийн байгууллагуудын албан тушаалтнууд үнэхээр хариуцлагагүй ханддаг. Өнөөдөр өвчилсөн малыг малчид зөвшөөрөхгүй байна гэдэг байдлаар устгалын арга хэмжээ авахгүй байгаа. Ийм юм байхгүй шүү дээ. Энэ дээрээ цаашид дүгнэлт хийж ажиллах ийм шаардлагатай байгаа юм.

Нөгөө талаар бол малын өвөлжилтийн асуудал дээр бас онцгой анхаарах хэрэгтэй. Энэ 2021 онд бол зуны улиралд бол хур бороо сайн орсны улмаас өвөлжилт бол таатай байх нөхцөл байгаа боловч зарим аймгийн сумуудад энэ асуудал бас их анхнаасаа анхаарал тавьж ажиллах шаардлагатай байгааг хэлье. Асуулт байхгүй.

**Г.Занданшатар:**Адьшаа гишүүн үг хэллээ. Улсын Их Хурлын гишүүд асуулт асууж, үг хэлж дууслаа.

Үдээс хойших нэгдсэн хуралдаанд Ерөнхий сайдын мэдээллийг сонслоо.

Дараагийн асуудалд орно.

**Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөл анхны хэлэлцүүлгийг явуулна**. Төслийн анхны хэлэлцүүлгийг явуулсан талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Ширнэнбаньдын Адьшаа гишүүн танилцуулна. Ширнэнбаньдын Адьшаа гишүүнийг индэрт урьж байна.

**Ш.Адьшаа:**Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн С.Чинзориг нарын гишүүдээс 2021 оны 5 дугаар сарын 14-ний өдөр Улсын Их Хуралд өргөн мэдүүлсэн Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх асуудлыг 2021 оны 7 дугаар сарын 6-ны өдрийн Улсын Их Хурлын чуулганы нэгдсэн хуралдаанаар хэлэлцэж, анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлсэн билээ.

Аюулгүй байдал, гадаад бодлогын байнгын хороо 2021 оны 10 дугаар сарын 13-ны өдрийн хуралдаанаараа Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг Монгол Улсын Их Хурлын чуулганы дэгийн тухай хуулийн 39 дүгээр зүйлийн 39.10 дахь хэсгийг үндэслэн явуулж, хуулийн төсөлтэй холбогдуулан Улсын Их Хурлын гишүүдээс гаргасан зарчмын зөрүүтэй саналуудыг нэг бүрчлэн хэлэлцлээ.

Улсын Их Хурлын гишүүн Алтанхуяг хуулийн төслийг дэмжихгүй байгаа илэрхийлсэн. Улсын Их Хурлын гишүүн Д.Ганбат Онцгой байдлын байгууллагын албан хаагчдын сэтгэл санааг дэмжиж, нөхөн сэргээхэд анхаарах, тэдний гэр бүлийг дэмжиж, нийгмийн баталгааг хангах талаар, Улсын Их Хурлын гишүүн Х.Баделхан Хуулийн төслийг дэмжээд онцгой байдлын албан хаагчдыг тогтвор суурьшилтай ажиллуулахын тулд 30 сарын үндсэн цалинтай тэнцэх хэмжээний мөнгөн урамшууллыг 5 жил тутамд олгоно гэсэн хэсгийг дэмжиж байгаа талаар, Улсын Их Хурлын гишүүн Ш.Адьшаа хуулийн төсөл төслийг дэмжиж байгаагаа илэрхийлээд онцгой байдлын албан хаагчид албан үүргээ гүйцэтгэх явцдаа хэдэн хүн халдвар авч, ямар хэмжээний мөнгөн тусламж олгосон талаар, Улсын Их Хурлын гишүүн Б.Энх-Амгалан хуулийн төслийг дэмжих нь зүйтэй, онцгой байдлын албан хаагчдын хамгаалах хувцас хэрэгсэл, багаж хэрэгсэл, орон байрны нөхцөлийг анхаарах талаар, Улсын Их Хурлын гишүүн Ц.Сэргэлэн хуулийн төслийг дэмжиж байгаагаа илэрхийлээд Төрийн албан хаагчийн ажиллах нөхцөлийг төр хангах, онцгой нөхцөл байдал үүссэн үед авч хэрэгжүүлэх эрх зүйн орчныг бий болгох талаар асуулт асууж, үг хэллээ.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Ц.Сэргэлэн хууль зүйн техник хангуулах зорилгоор төслийг үзэл баримтлал, агуулга, зарчмыг алдагдуулахгүйгээр зүйл, хэсэг, заалтыг уялдуулан дэг дараалал, бүтцэд өөрчлөлт оруулах, нэр томьёог хийгдэх үг, өгүүлбэр, хэллэгийг Монгол хэлний дүрэмд нийцүүлэхтэй холбоотойгоор зарчмын зөрүүтэй 5 санал гаргасныг хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг хийсэн талаарх Аюулгүй байдал, гадаад бодлогын байнгын хорооны санал, дүгнэлт, зарчмын зөрүүтэй саналын томьёоллыг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Г.Занданшатар:** Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу? За Цэдэвийн Сэргэлэн, Бөхчулууны Пүрэвдорж гишүүнээр тасаллаа. Ёндонпэрэнлэйн Баатарбилэг гишүүн.

**Ё.Баатарбилэг:** Орж ирж байгаа хуулийн төсөлтэй танилцсан. Үнэхээр манай энэ онцгой байдлын албан хаагчид бол маш хүнд нөхцөлд, байгаль цаг уурын гамшиг ослын маш хүнд нөхцөлд ажилладаг ийм төрийн тусгай албан хаагчид байгаа. Гал усны гашуун зовлон юм болгон дээр л хамгийн түрүүнд явж байдаг. Энэ цар тахлын энэ хүнд цаг үед манай онцгойгийн, ажилтан албан хаагчид маш сайн ажиллаж байгаа шүү дээ. Улсын онцгой комиссын гол ачааг Онцгой байдлын ерөнхий газар үүрч байна. Тэгээд өмнөх бас чуулганы хуралдаан дээр би хэлж байсан юм. Тэр ковидын үеийн яг тэргүүн фронтод ажиллаж байгаа онцгой байдал, мэргэжлийн хяналт, цагдаа, эрүүл мэндийн салбарын ажилтан, албан хаагчдын цалин хөлс, урамшууллыг нэмэгдүүлэх, нийгмийн баталгааг сайжруулах тал дээр бол анхаарах ёстой гэж 7 сард төсвийн тодотгол явж байхад хэлж байсан.

 Тэгэхээр онцгой байдлын ерөнхий газрын даргаас асуухад яг энэ ковидын цар тахлын нөхцөл байдлын үед ажиллаж байгаа энэтэй холбогдуулаад онцгой байдлын албан хаагчдын цалин хөлс, урамшуулалд хамрагдсан юм байгаа юу? Эрүүл мэндийн салбарын ажилтан, албан хаагчдад тодорхой хэмжээнд 1 сая төгрөгийн гэдэг юм уу ийм нэмэгдлүүд явж байгаа шүү дээ. Яг энэ цар тахалтай холбоотой яг онцгой байдлын ажилтан, албан хаагчдын нийгмийн баталгааны асуудал, цалин хөлсөн дээр ямар өөрчлөлт орсон бэ гэж.

Хоёрдугаарт энэ хуулийн төслийн танилцуулга дээр байна лээ. Жилд хоёр аравны хэдэн тэрбум төгрөгийн нэмэгдэл, урамшууллын асуудлууд орж ирэх юм байна. Тэгэхээр энэ яг 2022 оны Улсын төсвийн тухай хуульд суусан уу? Бид нар хуулиа батлаад гаргалаа гэхэд энэ нэмэгдэл суугаад 2022 оны 1 сарын 1-ээс манай онцгой байдлын албан хаагчдын удаан жил ажилласны нэмэгдэл, урамшуулал юмнууд суугаад явах боломж байгаа юу гэсэн. Ийм хоёр асуулт байна.

**Г.Занданшатар:**Байнгын хороо Баттөмөр дарга. Анхны хэлэлцүүлэг дээр Байнгын хороо л хариулна.

**Б.Баттөмөр:**Энэ асуудлыг манай Байнгын хороогоор хэлэлцээд олонхын саналаар бол дэмжсэн. За ер нь болбол манай энэ онцгой байдлын ажилтнууд гал усан дунд байнга явж байдаг. Үнэхээр энэ хүмүүсийг харж үзэж Монголын төрөөс харж үзэх нь зүйтэй гэсэн ийм санал дээр нэгдсэн юм. Тэгээд яах вэ Баатарбилэг гишүүний асуусан. Энэ уг нь бол орж ирэхдээ 2022 оны төсөвт суухаар орж ирсэн. Тэгээд бид нар Байнгын хороон дээрээ ярьж байгаад 2023 оноос эхэлж мөрдье гэсэн зүйл дээр тохиролцож явж байгаа юм. 2021 оны 1 сарын 1-ээс гээд.

**Г.Занданшатар:**Байнгын хорооны санал, дүгнэлттэй холбогдуулж анхны хэлэлцүүлгийн асуулт асууж байгаа л даа. Байнгын хороон дээр хэлэлцсэн юмнуудыг юу ярьсныг онцгой байдлын газар мэдэхгүй шүү дээ. Баатарбилэг гишүүн тодруулъя. Ёндондпэрэнлэйн Баатарбилэг гишүүн.

**Ё.Баатарбилэг:** Үгүй ээ яах вэ, энэ чинь ийм байхгүй юу дарга аа. Байнгын хороон дээр ярилцсан асуудлуудтай холбоотой ерөнхий газрын даргаас бас асуугаад байгаа нь энэ нэмэгдлийн асуудал явж байгаа учраас цар тахлын үед саяын энэ хугацаанд онцгой байдлын ажилтан, албан хаагчид ямархуу хэмжээний нэмэгдэл авсан бэ гэдгийг тодруулаад. Цаашид энэ төсөв мөнгө нь 2022 ондоо суугаад явах боломж байна уу, үгүй юу л гэсэн юм л даа. 2023 он гэж хойш нь тавьж байгаа юм байна. Уг нь хоёр аравны хэдэн тэрбум төгрөгийн л асуудал юм байна лээ л дээ. Тэрийгээ ирэх жилийнхэд суулгаж орж ирж болоогүй юм уу л гэж байгаа юм. Энэ дээр Ариунбуян генералаас бас тодруулга авчихъя л гэсэн юм.

**Г.Занданшатар:**Байнгын хороо асуултад хариулна. За яах вэ дэгээр ажлын хэсэг тайлбар өгч болно гэж байгаа юм. Тэгэхээр тайлбар өгч болох байгаа байх. 82. Ариунбуян генерал, Онцгой байдлын ерөнхий газрын дарга. Тайлбар өгье.

**Г.Ариунбуян:** Баатарбилэг гишүүний асуултад нэмэлт тодруулга хийе.  Генерал Ариунбуян илтгэж байна.

Коронавируст халдварын цар тахлын голомтод буюу бүх төрлийн шуурхай штаб, тусгаарлах байр, хяналтын постод онцгой байдлын байгууллагын албан хаагчид дэмжлэг үзүүлж ажиллаж байгаа. Тэгээд энд голомтод үүрэг гүйцэтгэж байгаа гэдгээр нь өөрөөр хэлэх юм бол гамшгийн голомтод үүрэг гүйцэтгэж байгаа гэдгээр нь улирал тутам, нэмэгдэл болон урамшууллыг бол нийт албан хаагчдад бол олгож явж байгаа.

Хоёрдугаарт өнөөдрийн байдлаар онцгой байдлын байгууллагын 1200 гаруй албан хаагч ковидын халдвар авч эмчлэгдсэн. Эдгээр албан хаагчдад гэнэтийн ослын даатгалд өөрчлөлт оруулах замаар тухайн даатгалын компаниудтай гэрээгээ шинэчлээд. Ингээд хүн нэг бүрд 500 мянган төгрөгийн эмчилгээний тэтгэмжийг олгож ирсэн.

**Г.Занданшатар:** Эрхэм гишүүн Цэдэвийн Сэргэлэн.

**Ц.Сэргэлэн:** За баярлалаа. За миний хувьд энэ хуулийн төслийг дэмжиж байгаа. Онцгой байдлын албан хаагчид гэдэг бол төрийн тусгай албан хаагчид тангараг өргөсөн байдаг. Монголын ард түмнийхээ аюулгүй байдал, амь насыг эрсдэлээс хамгаалахын төлөө өөрсдийнхөө амь насыг эрсдэлд оруулж явдаг ийм онцлогтой алба. Тэгээд энэ хуулийн төсөл дээр бол төв суурин газар үүрэг гүйцэтгэж байгаа албан хаагчид хамрагдахгүй юм байна лээ. Алслагдсан хилийн сумдад зөвхөн сумдад үүрэг гүйцэтгэж байгаа албан хаагчид 5 жил тутамд урамшуулал олгохоор орж ирж байгаа юм. Энэ бол маш чухал ач холбогдолтой гэж би ойлгож байна.

Төрийн албан хаагчдыг ажиллах нөхцөл бололцоогоор нь төр өөрөө маш сайн хангаж өгөөд, эргээд энэ төрийн албан хаагчдаасаа ажлын хариуцлага, ажлын үр дүн нэхдэг. Энэ л зарчмын дагуу тэр хязгаар, алслагдсан сум ийм газруудад ажиллаж байгаа төрийн албан хаагчдаа тогтвор суурьшилтай ажиллуулах, улам цааш нь мэргэшүүлэх, дадлагажуулах, мэргэжлийн болгох энэ л бодлогын үүднээс энэ хуулийн төсөл орж ирж байна гэж би бодож, дэмжиж байгаа юм.

Дөрвөн жил болсон хүн бол энэ урамшуулалд хамрагдахгүй. Заавал 5 жилийн хугацаагаа гүйцэтгэж, өөрөөр хэлбэл тэр суманд үүрэг гүйцэтгэж байгаа онцгой байдлын албан хаагч 5 жил үүрэг гүйцэтгэж байж энд хамрагдан. Энэ бол нэлээн өндөр шалгуур. Тэгээд үүний цаана бол онцгой байдлын албан хаагчдын ар гэрийн амьдрал, амьдралын баталгаа, нийгмийн баталгааг хангах бас бага ч дэмжлэг болж байгаа ийм асуудал гэж би ойлгож байгаа юм.

Нөгөөтээгүүр, энэ төрийн тусгай албан хаагчид бол эрхээ хязгаарлуулсан албан хаагчид. Хуулиар эрхийг нь хязгаарладаг. 7 төрлийн билүү 9 төрлийн эрхийг нь хуулиар хязгаарладаг. Энэ хязгаарласан эрхийг нь нөхөж энэ мэтээр урамшуулал олгодог ийм зүй тогтолтой. Тийм учраас эрхэм гишүүдийг онцгой байдлын албан хаагчдыг 2023 оноос эхлээд энэ урамшуулал олгодог системийг нь эрх зүйн хувьд нь бий болгоод өгөх тал дээр дэмжинэ гэж итгэж би энэ үгийг хэлж байгаа юм.

 Тэгээд Онцгой байдлын дарга бол Улсын онцгой комиссын орлогч дарга би танаас нэг зүйлийг асуух гэсэн юм. Цар тахлын нөхцөл байдлын үед үйлчилж байгаа эрх зүйн акт 12 дугаар сарын 31 гээд дуусна. Ковидын хууль цаашид бид яах вэ? Энэ онцгой нөхцөл байдал үргэлжлээд байвал яах вэ? За үргэлжлэхгүй ч гэсэн дахин энэ цар тахал энэ цар тархлаас ч илүүтэй аюултай нөхцөл байдал үүсвэл яах вэ гэдэг талаар мэргэжлийн байгууллагыг толгойлон ажиллаж байгаа хүний хувьд Улсын онцгой комиссын орлогч даргын хувьд та ямар бодолтой байна вэ?

Ер нь энэ ковидын хуулийн үйлчлэл дуусангуут цаашдаа бид шинэ эрх зүйн орчин бий болгохгүй бол болохгүй болж байна гэж би олж харж байгаа юм. Тэгээд энэ дээр ямар санал бодолтой, энэ мэргэжлийн байгууллага нь явдаг юм бол гэсэн ийм асуултыг асууж байна. Баярлалаа.

**Г.Занданшатар:** Энэ уг нь яг энэ хуулийн биш тусдаа хуулийн асуудал. Тэгэхдээ Ариунбуян Онцгой байдлын ерөнхий газрын дарга. Гомбожавын Ариунбуян тайлбар өгье.  82.

**Г.Ариунбуян:** Сэргэлэн гишүүний асуултад хариулъя. Ковидын цар тахлаас урьдчилан сэргийлэх, эрсдэлийг бууруулах, эдийн засаг нийгэмд нөлөөлөх нөлөөллийн хууль 12 сарын 31-ээр дуусгавар болж байгаа юм. Цаашид энэ цар тахлын нөхцөл байдал хэрхэн үргэлжлэх нь одоогоор бол тодорхойгүй учраас Шадар сайдын тушаалаар тусгай ажлын хэсэг гараад энэ хуулийн хэрэгжилт явцад бол дүн шинжилгээ хийхээр ажиллаж байна. Энэ дүн шинжилгээний үр дүнгээс хуулийн төслийг цаашид боловсронгуй болгох, ялангуяа гамшгаас хамгаалах тухай хууль бус дагалдах хуулийг нэмэлт, өөрчлөлт оруулах асуудал шийдэгдэнэ.

Хоёрдугаарт ковидын хариу арга хэмжээний үед бол тухайн салбар салбарын хуулиараа бол зохицуулаад явах тийм боломжтой байгаа. Гол нь эдийн засгийг эрчимжүүлэх хүрээнд Засгийн газраас ковидын дараах эдийн засгийн сэргэлтийн хууль гээд хэлэлцүүлэхээр бэлтгэл ажлаа хангаад ажлын хэсэг байгуулаад ажиллаж байгаа. Ингээд энэ бүх үйл ажиллагаа эрх зүйн хувьд уялдаж эргэж Улсын Их х\Хуралд танилцуулагдана.

**Г.Занданшарат:** Бөхчулууны Пүрэвдорж гишүүн.

**Б.Пүрэвдорж:** Онцгой байдлын албаны албан хаагчдыг бол би Цогбадрахаар л дамжуулж үнэхээр хүнд хүчир ажил хийдэг юм байна гэдгийг мэдэрдэг. Өөрөөр хэлбэл энэ ахлагч бол нийтдээ 2100 гаруй дуудлагаар гал, усны аюулд очиж 1035 хүний амь аварсан ийм гавьяатай хүн байдаг.

 Тэгэхлээр ийм олон олон хүмүүс энэ онцгой байдлын газарт ажилладаг. Тэгэхээр ер нь бол энэ байгууллагыг бас дэмжих нь бол төрийн том үүрэг гэж үзэж байгаа. Тэгэхээр өнөөдөр энэ цар тахлын үед бол үнэхээр онцгой байдлынхан сайн ажиллаж байгаа. Ялангуяа энэ зуны баруун аймаг руу чиглэсэн тэр их хөдөлгөөн, тэр их жуулчлалаар явж байгаа хүмүүсийг нааш, цааш болгох дээрээс нь дарга нарын зарим нэгэн буруу шийдвэрүүд гардаг, дээрээс нь иргэдийн дураараа аашлалт их байдаг энэ дунд л ингээд хүмүүсийн хамгийн хүнд хүчир ажлыг хийдэг нь бол манай онцгой байдлын албаныхан байгаа.

Тэгэхээр ийм хүнд ажил хийдэг хүмүүсийг бас төрөөс алслагдмал бүсэд ажиллаж байгаа онцгой байдлын албан хаагчдыг бас энэ цалингийн урамшуулал өгөх 30 сарын цалинтай тэнцэх урамшуулал олгох энэ ажлыг бол санаачилж оруулж ирж байгаад их баяртай байна. Тэгээд энэ дээр бол үнэхээр Ховд аймгийн онцгой байдлынхан, Ховд аймгийн Зэрэг суманд байгаа тэр онцгой байдлын албаныхан энэ Ховдын Дарвид байршиж баруун аймаг руу явж байгаа тэр олон хүмүүсийг бас нэг үнэхээр хүч чадал гаргаж байж энэ өвчин зовлонг хямгатай байлгах энэ ажлыг хийсэн. Тийм учраас энэ хүмүүс бол тодорхой, хүн амынхаа эрүүл мэнд, аюулгүй байдлынхаа төлөө ажилласан тэр урамшууллыг авах ёстой ийм эрхтэй хүмүүс л гэж би үзэж байгаа. Тэгээд энэ саналыг дэмжинэ гэдгээ хэлье.

Тэгээд Онцгой байдлын даргаас нэг тайлбар хэрэгтэй байна. Тэгэхээр энэ Ховд аймгийн Зэрэг сумын Онцгой байдлын албаны салбарыг Цэцэг суманд байгуулах тухай асуудал нэг хэсэг явсан. Тэгэхээр Цэцэг сум бол өөрөө 10 гаруй хүнтэй салбар байгуулах тухай асуудал байгаа. Тэгэхээр энэ Цэцэг сум өөрөө бас Хөшөөтийн уурхай байрладаг дээрээс нь тэсэрч дэлбэрэх бодисууд маш их хэрэглэдэг ийм газар байгаа. Тийм учраас энэ суманд онцгой байдлын салбарыг байгуулах тухай асуудал ямар түвшинд байгаа вэ гэдгийг асууя. Баярлалаа.

**Г.Занданшатар:** Онцгой байдлын ерөнхий газрын дэд дарга Цогтбаатарын Ганзориг бас оролцож байгаа. Ганзориг хариулж болно. Ариунбуян Онцгой байдлын ерөнхий газрын дарга, 82.

**Г.Ариунбуян:** Пүрэвдорж гишүүний асуултад хариулъя. Ховд аймгийн Зэрэг суманд бол онцгой байдлын анги ажиллаж байгаа. Албан хаагчид үйлчлэх хүрээний хувьд 250-300 километрийн радиустай. Ард иргэдийнхээ аюулгүй байдал, аюулт үзэгдэл ослын эсрэг үйл ажиллагаа явуулж байна. Хөшөөтийн уурхайн ашиглалт мөн авто замын осол бусад аюулт үзэгдэлтэй холбогдуулаад Цэцэг суманд бол цаашдаа бол бүлэг байгуулах асуудлыг бас шийдвэрлэх боломжтой. Албан ёсоор аймгийн удирдлагаас бид нар саналыг нь авъя. Ингээд Засгийн газарт энэ салбар нэгжийг өргөтгөхтэй холбоотой асуудлаа оруулж шийдвэрлүүлье.

**Г.Занданшатар:** Одоо эрхэм гишүүн Бадмаанямбуугийн Бат эрдэнэ. Энэ асуултын дараа санал хураалт явуулна гишүүд танхимдаа цуглаарай.

**Б.Бат-Эрдэнэ:** Баярлалаа. Би нэг асуулт асууя. Энэ хуулийн төслийг бол дэмжиж байгаа. Онцгой байдлын алба гэдэг бол ямар хүнд хэцүү нөхцөлд хэрхэн яаж ажиллаж байгаа билээ гэдгийг бид нар мэдэж байгаа учраас энэ хуулийн төслийг бол дэмжиж байгаа. Аюулгүй байдал, гадаад бодлогын байнгын хороон даргаас нэг зүйл тодруулж асуух гээд байгаа юм. Ер нь цаашдаа Монголын төр энэ төрийн алба, энэ салбаруудын ажиллагсдын цалин хөлс, нийгмийн баталгаатай холбоотой асуудлуудыг ялгамжгүй тогтоох, ядаж нэг тодорхой системд оруулах чиглэлээр бодлого байх уу, үгүй юу. Тэгэхгүй болбол ингээд нэг салбарын хууль тал талаасаа барьж орж ирээд цалин хөлс, нийгмийн баталгаатай холбоотой юмыг нь дур дураараа нэмэгдүүлээд байх юм болбол сүүлдээ энийг чинь даахгүй тийм хэмжээнд хүрэх юм биш биз.

Сэргэлэн гишүүн бол тун удалгүй хилийн албатай холбоотой асуудал бариад ороод ирж болно.

Манай биеийн тамирын спортыг дэмжих лобби бүлгийн ахлагч Мөнхцэцэг гишүүн байна. Бид бас Улсын Их Хурлаас гарах тогтоол, шийдвэрийн төсөл боловсруулаад явж байгаа гэх мэтчилэнгээр, энэ чинь ингээд яваад байх юм бол цаашдаа ямар байдалд хүрэх вэ? 2008-2012 онд шиг санаж байна. Хамгийн түрүүнд шүүхийн байгууллагын ажиллагсдын цалин, нийгмийн баталгаатай холбоотой асуудлыг эхлээд оруулсан. Араас нь хуулийн байгууллагынхан, тэгээд л бусад тусгай чиг үүрэгтэй байгууллагууд ингээд л уралдаад л яваад байна шүү дээ. Тэгээд эрүүл мэнд, боловсролын салбарынхан нь орхигдчихсон. Энэ талбай дээр суулт, жагсаал цуглаан зохион байгуулаад байдаг. Энэ бол зүй ёсны асуудал. Тэгэхээр энэ чинь нэг төрийн бодлого, нэг тодорхой цэгцтэй нэг тогтсон ийм шийдвэртэй байхгүй юм уу. Энэ талаар ямар бодлого чиглэл байна гэж.

Хамгийн сүүлийнх нь энэ орон нутагт тулгараад байгаа асуудалтай холбоотой Ариунбуян генералаас асууя. Хэнтий аймгийн Өмнөдэлгэр сум 3 сум нийлсэн ийм том сум бараг 10 мянга гаруй хүн сумын төв дээрээ оршин сууж байгаа. Тэгээд ундны усны машины асуудал байхгүй. Ерөнхий сайд Хүрэлсүх очихдоо машиных нь асуудлыг шийдээд өгчихсөн. Тэрийг нь Засгийн газрын шийдвэр, тогтоол гараагүй гээд аудитын байгууллагаас шалгаад буцаагаад татаад авчихсан. Ийм нөхцөл байдалтай байна.

Би энэ хаврын чуулганаар Улсын Их Хурлын чуулганд Шадар сайд Амарсайханд энэ асуудлыг тавьсан. Үгүй ээ энэ чинь юу гэж байгаа юм бэ. Яалаа гэж тийм юм байх юм. Одоохон хоноггүй шийдээд өгнө гэсэн бараг бүтэн жил тойрох гэж байна шүү дээ. Тэгээд нэг тодорхой хариулт өгөөч.

**Г.Занданшатар:**Хэн харуулах юм. Ариунбуян генерал. Дараа нь санал хураалт явуулна. 5 санал хураалттай.  Санал хураалтад бэлдээрэй.  82.

**Г.Ариунбуян:** Бат-Эрдэнэ гишүүний асуултад хариулъя. Хэнтий аймгийн Өмнөдэлгэр суманд ундны усны хэрэгцээнд, хүн амын усны машины хэрэгцээ шаардлага бий. Хэнтий аймгийн онцгой байдлын газарт байгаа усны машиныг Өмнөдэлгэр сум руу шилжүүлэх бол чиглэл өгсөн. Энэ чиглэлээр төрийн өмчийн бодлого зохицуулалтын газраар шийдвэр гаргуулаад даруйхан шийдвэрлэе.

**Г.Занданшатар:**За гишүүд асуулт асууж, хариулт авч дууслаа. Байнгын хорооноос гаргасан зарчмын зөрүүтэй саналын томьёоллоор санал хураалт явуулна. Зарчмын зөрүүтэй 5 санал байгаа.

Аюулгүй байдал, гадаад бодлогын байнгын хорооноос дэмжсэн санал.

 Нэг.Төслийн 1 дүгээр зүйлийн “агуулга бүхий” гэснийг “агуулгатай” гэж өөрчилж, 50 дугаар зүйлийн 50.11 дэх хэсэг гэснийг хасах. Санал гаргасан Улсын Их Хурлын гишүүн Цэдэвийн Сэргэлэн. Санал хураалт.  59.5 хувиар 25 гишүүн дэмжиж энэ санал дэмжигдлээ.

Хоёр.Төслийн 1 дүгээр зүйлийн 50.11 дэх хэсгийн “тасралтгүй” гэсний дараа “5 болон түүнээс дээш жил” гэж “албан хаагчид” гэсний дараа “5 жил тутамд” гэж тус тус нэмж, “урамшлыг таван жил тутам” гэснийг “урамшууллыг” гэж өөрчлөх. Санал гаргасан Улсын Их Хурлын гишүүн Цэдэвийн Сэргэлэн. Санал хураалт. 29 гишүүн дэмжиж, 67.4 хувийн саналаар санал дэмжигдлээ.

 Гурав.Төслийн 2 дугаар зүйлийг доор дурдсанаар өөрчлөн найруулах.

 Хоёрдугаар зүйл. Гамшгаас хамгаалах тухай хуулийн 50 дугаар зүйлийн 50.12 дахь хэсгийн “50.11-д” гэснийг “50.11, 50.12-т” гэж өөрчилж, “нэмэгдэл” гэсний дараа “мөнгөн урамшуулал” гэж нэмсүгэй.

Дөрөв.Төслийн 3 дугаар зүйлийг доор дурдсанаар өөрчлөн найруулах.

Гуравдугаар зүйл. Гамшгаас хамгаалах хуулийн 50 дугаар зүйлийн 50.11, 50.12, 50.13 дахь хэсгийн дугаарыг 50.12, 50.13, 5.14 гэж тус тус өөрчилсүгэй. Санал гаргасан Улсын Их Хурлын гишүүн Цэдэвийн Сэргэлэн. Санал хураалт.  29 гишүүн дэмжиж 64.4 хувийн саналаар энэ санал дэмжигдлээ.

 Тав.Төслийн 4 дүгээр зүйлийн “2022 оны” гэснийг “2023 оны” гэж өөрчлөх.  Санал гаргасан Улсын Их Хурлын гишүүн Цэдэвийн Сэргэлэн. Санал хураалт.  24 гишүүн дэмжиж, 53.3 хувийн саналаар энэ санал дэмжигдлээ.

Түвшинжаргалаа энэ 3, 4 хоёрыг санал гаргасан гишүүнийг бичихгүйгээр давхардуулаад өгчихсөн. Давхар санал хураачихлаа. Тэгэхээр нэг санал шиг бичсэн учраас дөрөвдүгээр зүйлийг дахиад хураачихъя.

Дөрөв.Төслийн гуравдугаар зүйлийг доор дурдсанаар өөрчлөн найруулах.

Гуравдугаар зүйл. Гамшгаас хамгаалах тухай хуулийн 50 дугаар зүйлийн 50.11, 50.12, 50.13 дахь хэсгийн дугаарыг 50.12, 50.13, 50.14 гэж тус тус өөрчилсүгэй.  Санал гаргасан Улсын Их Хурлын гишүүн Цэдэвийн Сэргэлэн. Санал хураалт. 29 гишүүн дэмжиж 64.4 хувийн саналаар энэ санал дэмжигдлээ. За энэ санал дэмжигдсэн. Гурав дахь саналыг түрүүн хураагдсанаар тооцоод санал хураалт явуулж дууслаа. Зарчмын зөрүүтэй саналын томьёоллоор санал хураалт явуулж дууслаа.

Дараагийн асуудалд орно. Эдийн засгийн байнгын хороон дарга байна уу. Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлж байна. Эцсийн хэлэлцүүлэгт. Эдийн засгийн байнгын хорооны дарга алга байна. Эдийн засгийн байнгын хорооны дарга байхгүй байгаа учраас хэлэлцэх асуудал дээр Байнгын хороонд заавал байх ёстой хойшлууллаа.

 Дараагийн асуудал. Цөмийн зэвсгийг хориглох тухай гэрээг соёрхон батлах тухай хуулийн төсөл. Засгийн газар өргөн мэдүүлсэн. Гадаад яамны сайд зарлигийн арга хэмжээн дээр байгаа учраас, хууль санаачлагч байхгүй учраас хуулийг хойшлууллаа.

Өнөөдрийн чуулганы нэгдсэн хуралдаанаар хэлэлцэх асуудал дууссан тул хуралдаан өндөрлөснийг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ П.МЯДАГМАА